text:
Thursday, December 29, 2016
विश्वप्रसिद्ध रूसी नाटक "इंस्पेक्टर" ; अंक-1 ; दृश्य-1
अंक -1
मेयर के घर में एक कमरा
दृश्य-1
(मेयर, अनुदान संस्था के न्यासी, स्कूल इंस्पेक्टर, जज, पुलिस चीफ़, डाक्टर, दूगो सिपाही ।)
मेयर - महानुभावो ! हम अपने सब के एगो बहुत खराब समाचार सुनावे लगी आमंत्रित कइलिए ह - हमन्हीं हीं एगो इंस्पेक्टर आवे वला हइ ।
आम्मोस फ़्योदोरोविच (जज) - कइसन इंस्पेक्टर ?
अरतेमी फ़िलिप्पोविच (न्यासी) - कइसन इंस्पेक्टर ?
मेयर - पितिरबुर्ग से इंस्पेक्टर, छद्मवेष में । आउ एकरा अलावे, गुप्त निर्देश के साथ ।
जज - अरे बाप !
न्यासी - अइकी पहिलहीं से तरद्दुद काफी नयँ हलइ, आउ ई बला !
लूका लूकिच (स्कूल इंस्पेक्टर) - हे भगमान ! आउ ओकरो में गुप्त निर्देश के साथ !
मेयर - हमरा मानूँ पूर्वाभास हलइ । आझ हमरा रातो भर एक प्रकार के दू गो चूहा सपना में अइलइ । सच में, अइसन हम कभियो नयँ देखलूँ हल - कार-कार, असाधारण साइज के ! अइलइ, सुँघलकइ - आउ सीधे निकस गेलइ । त अइकी हम अपने सब के पत्र पढ़बइ, जे हमरा अंद्रेय इवानोविच च्मिख़ोव से मिललइ, जेकरा अपने, अरतेमी फ़िलिप्पोविच, जानऽ हथिन । त अइकी ऊ लिक्खऽ हइ - "प्रिय मित्र, हमर पुत्र के धर्मपिता आउ उपकर्ता (तेजी से नजर दौड़इते, धीमे स्वर में बड़बड़ा हका) ... आउ तोरा सूचित करऽ हियो" । ओह ! अइकी - "हम जल्दीबाजी में, दोसर बात के अलावे, तोरा सूचित करऽ हियो, कि निर्देश के साथ एगो अफसर पूरा प्रांत आउ विशेष करके हमन्हीं के जिला के निरीक्षण खातिर अइलो ह (अपन अँगुरी काफी उपरे उठावऽ हइ) । हमरा ई बारे अत्यंत विश्वसनीय लोग से मालूम पड़लो, हलाँकि ऊ खुद के निजी (प्राइवेट) व्यक्ति के रूप में प्रस्तुत करऽ हइ । चूँकि हमरा मालूम हको, कि हरेक कोय नियन, तोरो छोटगर-मोटगर पाप करे के आदत पड़ल हको, काहेकि तूँ बुद्धिमान व्यक्ति हकहो आउ जे कुछ हाथ में आवऽ हको ओकरा अइसीं जाय नयँ दे हकहो ... " (रुकके) खैर, हियाँ सब लोग तो अपनहीं होते जा हिअइ ... "त हम तोरा सवधानी बरते के सलाह दे हकियो, काहेकि ऊ कभी भी टपक पड़ सकऽ हको, अगर खाली ऊ अभी तक नयँ पहुँचलो ह आउ कहीं पर छद्मवेष में नयँ रह रहलो ह ... कल्हे हम ... " खैर, हियाँ परी पारिवारिक मामला हइ - " ... बहिन आन्ना किरिलोव्ना हमन्हीं हीं अपन पति के साथ अइलो ह; इवान किरोलोविच बहुत मोटाऽ गेलो ह आउ हमेशे वायलिन बजइते रहऽ हको ..." - इत्यादि, इत्यादि । त अइसन हकइ परिस्थिति !
जज - हाँ, परिस्थिति तो अइसन हइ ... असाधारण, बस असाधारण । कुछ तो निष्प्रोजन नयँ हइ ।
स्कूल इंस्पेक्टर - लेकिन, अंतोन अन्तोनोविच, काहे लगी, काहे लगी ई सब कुछ ? काहे लगी हमन्हीं हीं इंस्पेक्टर ?
मेयर - काहे लगी ! लगऽ हइ, किस्मत के बात हइ ! (उच्छ्वास लेके) अभी तक, भगमान के किरपा से, दोसर-दोसर शहर में चुपके-चोरी गेते गेले हल; आउ अब हमन्हीं के पारी अइले ह ।
जज - हमरा लगऽ हइ, अन्तोन अन्तोनोविच, कि हियाँ परी कोय गूढ़ आउ बड़गो राजनीतिक कारण हइ । एकर मतलब अइकी ई हइ - रूस ... हाँ ... युद्ध करे लगी चाहऽ हइ, आउ मंत्रालय तो, देखवे करऽ हथिन, एगो अफसर भेजलके ह, ई जाने लगी कि कहीं कोय गद्दारी तो नयँ हकइ ।
मेयर - ओह, काहाँ पहुँच गेलथिन ! आउ खुद के बुद्धिमान व्यक्ति समझऽ हथिन ! जिला स्तर के शहर में गद्दारी! की हइ ई, कोय सरहदी शहर ? हियाँ से तो बल्कि तीन साल तक घोड़ा पर सवार होके काहे नयँ जाहो, कउनो विदेश तक नयँ पहुँच सकभो ।
जज - नयँ, हम अपने के कहऽ हिअइ, अपने ओतना ... अपने नयँ ... प्राधिकारी के नजर तेज होवऽ हइ - ई सच हइ कि ऊ दूर हथिन, लेकिन अपन मोछ पर ताव दे हथिन (अर्थात् कुच्छो उनकर नजर से बचके निकस नयँ पावऽ हइ) ।
मेयर - ताव दे हथिन चाहे नयँ दे हथिन, लेकिन हम तो अपने सब के, भद्रजन, आगाह कर देलिअइ । ध्यान रखथिन । अपन विभाग में तो हम कुछ निर्देश दे देलिए ह, आउ अपनहूँ सब के अइसीं करे के सलाह दे हिअइ। खास करके अपने के, अरतेमी फ़िलिप्पोविच ! निस्संदेह, आगंतुक अधिकारी सबसे पहिले अपने के अधीनस्थ अनुदान वला संस्था सब के निरीक्षण करता - आउ ओहे से अपने अइसन व्यवस्था करथिन कि सब कुछ उचित होवइ - टोपी साफ-सुथरा होवे के चाही, आउ रोगी सब एन्ने-ओन्ने घूमते लोहार नियन नयँ देखाय देइ, जइसन कि अकसर ओकन्हीं अपन घर पर नियन चक्कर मारते रहऽ हइ ।
अनुदान संस्था न्यासी - अच्छऽ, कोय बात नयँ हइ । ओकन्हीं सब के साफ-सुथरा टोपी पेन्हा देवल जा सकऽ हइ ।
मेयर - सही, आउ हरेक बेड (बिछावन) पर लैटिन चाहे दोसर भाषा में कुछ लिक्खल भी जाय के चाही ... ई तो अपनहीं के विभाग के नियम के अनुसार हइ, क्रिस्तियान इवानोविच - हरेक रोग लगी - कब केऽ बेमार पड़लइ, कउन दिन आउ तारीख के ... ई निम्मन बात नयँ हइ, कि अपने हीं के रोगी सब एतना कड़गर (strong) तमाकू पीते जा हइ, कि अंदर घुसतहीं अदमी हमेशे छींकते-छींकते परेशान हो जा हइ । आउ ई बेहतर होवइ, कि अइसन लोग कमती रहइ - नयँ तो तुरते ई बात लगी खराब देखभाल चाहे डाक्टर के अक्षमता के आरोप लगा देल जइतइ ।
अनुदान संस्था न्यासी - ओह, चिकित्सा के मामले में क्रिस्तियान इवानोविच आउ हम अपन कदम उठइलिए ह - प्रकृति के जेतना नगीच होवे, ओतने बेहतर - हम सब महँगा दवाय के इस्तेमाल नयँ करते जा हिअइ । अदमी सीधा-सादा प्राणी हइ - अगर मरे के रहऽ हइ, त मर जा हइ; अगर चंगा होवे के रहऽ हइ, त चंगा हो जा हइ । आउ क्रिस्तियान इवानोविच के तो ओकन्हीं के समझाना बहुत मोसकिल होतइ - उनका तो रूसी के एक्को शब्द नयँ मालूम ।
(क्रिस्तियान इवानोविच आंशिक रूप से "इ" आउ कुछ "ये" से मिलता-जुलता अवाज निकासऽ हइ) इये, इये !
मेयर - हम अपनहूँ के सलाह देवे लगी चाहबइ, आम्मोस फ़्योदोरोविच, कि अपन ऑफिस पर ध्यान देथिन । हुआँ परी ड्योढ़ी में, जाहाँ अकसर याचिकाकर्ता लोग अइते जा हइ, पहरेदार सब घरेलू हंस पाल रखते गेले ह, चूजा सहित, जे अइसीं गोड़वा भिर चक्कर मारते रहऽ हइ । निस्संदेह, ई मुर्गी-पालन नियन घरेलू व्यवस्था हरेक कोय लगी प्रशंसनीय हइ, आउ पहरेदार के ई काम काहे नयँ करे के चाही ? खाली, जानवे करऽ हथिन, कि अइसन जगह पर ई शोभा नयँ दे हइ ... ई बात हम पहिलहीं अपने के बतावे लगी चाहऽ हलिअइ, लेकिन कइसूँ भूल जा हलिअइ ।
जज - अइकी हम ऊ सब के आझे भनसाघर में ले जाय के औडर दे दे हिअइ । अगर चाहऽ हथिन, त दुपहर के भोजन पर आ जाथिन ।
मेयर - एकरा अलावे, ई खराब बात हइ, कि नजर के सामनहीं सब कचरा सूखते रहऽ हइ, आउ फाइल के अलमारी के ठीक उपरे अपने के शिकारी हंटर लटकल रहऽ हइ । हम जानऽ हिअइ, कि अपने शिकार करना पसीन करऽ हथिन, लेकिन अभी लगी तो एकरा हटा देना बेहतर हइ, आउ जइसीं इंस्पेक्टर चल जाय, त ओकरा हुआँ पर फेर टाँग दे सकऽ हथिन । ओइसीं अपने के सरकारी वकील ... निस्संदेह, ऊ जानकार व्यक्ति हइ, लेकिन ओकरा से अइसन गंध आवऽ हइ, मानूँ ऊ अभिए मद्यनिर्माणशाला (शराब के करखाना) से बहरसी अइले ह - एहो ठीक बात नयँ हइ । हम बहुत पहिलहीं अपने के एकरा बारे बतावे लगी चाहऽ हलिअइ, लेकिन हमरा आद नयँ, कि कउन काम में हमर ध्यान आकृष्ट हो गेलइ । एकर इलाज हइ, अगर वास्तव में ओकर कहे के मोताबिक ई ओकर नैसर्गिक गंध हइ - त ओकरा पियाज, चाहे लस्सुन खाय के सलाह दे सकऽ हथिन, चाहे अइसने आउ कुछ । ई हालत में क्रिस्तियान इवानोविच कइएक तरह के उपचार में मदत कर सकऽ हका ।
क्रिस्तियान इवानोविच ओहे अवाज करऽ हइ ।
जज - नयँ, एकरा से छुटकारा पाना असंभव हइ । ऊ कहऽ हइ, कि बचपन में धाय ओकरा चोट पहुँचइलके हल, आउ तभिए से ओकरा से जरी वोदका के गंध आवऽ हइ ।
मेयर - खैर, हम अइसीं अपने के बतइलिअइ । जाहाँ तक आंतरिक दिशानिर्देश के मामला हइ, आउ ई बात के, जेकरा अपन पत्र में अन्द्रेय इवानोविच छोटगर-मोटगर पाप बतावऽ हइ, हम कुछ नयँ कह सकऽ हिअइ । आउ ई कहना विचित्र हइ - अइसन कोय व्यक्ति नयँ हइ, जे कइसनो पाप नयँ कइलके होत । अइसन तो खुद भगमाने के बनावल हइ, आउ वोल्तायर [2] के अनुयायी व्यर्थ में एकर विरुद्ध बोलते जा हइ ।
जज - छोटगर-मोटगर पाप से अपने के कीऽ मतलब हइ, अन्तोन अन्तोनोविच ? छोटगर-मोटगर पाप तरह-तरह के होवऽ हइ । हम सबके सामने कहऽ हिअइ, कि हम घूस ले हिअइ, लेकिन कइसन घूस ? बोरज़्वा [3] पिल्ला। ई बिलकुल अलग मामला हइ ।
मेयर - खैर, पिल्ला होवइ, चाहे आउ कुछ दोसर चीज - तइयो ई सब घूस हइ ।
जज - ओह, नयँ, अन्तोन अन्तोनोविच । आउ अइकी, मसलन, अगर केकरो फ़रकोट पाँच सो रूबल के हइ, आउ ओकर पत्नी लगी शाल ...
मेयर - अच्छऽ, लेकिन ओकरा से कीऽ, कि अपने बोरज़्वा पिल्ला घूस में ले हथिन ? लेकिन अपने भगमान में विश्वास नयँ करऽ हथिन; अपने गिरजाघर कभी नयँ जा हथिन; लेकिन हम कम से कम अपन विश्वास में दृढ़ हिअइ आउ हरेक एतवार के गिरजाघर जा हिअइ । आउ अपने ... ओह, हम अपने के जानऽ हिअइ - अगर अपने विश्व के सृष्टि के बारे बोले लगऽ हथिन, त रोंगटा खड़ी हो जा हइ ।
जज - एकर निष्कर्ष पर हम खुद अपन बुद्धि से पहुँचलिअइ ।
मेयर - खैर, कुछ हालत में जादे बुद्धि लगाना बत्तर होवऽ हइ, बनिस्पत कि बिलकुल बुद्धि नयँ लगावल जाय। लेकिन, हम अइसीं जिला कोर्ट के उल्लेख कइलिअइ; लेकिन सच कहल जाय तो मोसकिल से कोय कभी हुआँ हुलकतइ; ई अइसन वांछनीय जगह हइ, भगमान खुद एकर संरक्षण करऽ हथिन । आउ अपने के, लूका लूकिच, शिक्षा संस्थान के इंस्पेक्टर होवे के नाते शिक्षक लोग के मामले में विशेष ध्यान देवे के चाही । ओकन्हीं निस्संदेह विद्वान आउ कइएक तरह के कॉलेज से शिक्षा प्राप्त कइले हका, लेकिन ओकन्हीं के व्यवहार बहुत विचित्र हइ, जे स्वाभाविक रूप से ओकन्हीं के शैक्षणिक उपाधि के अभिन्न अंग हइ । ओकन्हीं में से एगो, मसलन, अइकी ई, जेकर चेहरा मोटगर हइ ... ओकर पारिवारिक नाम हमरा आद नयँ - जब क्लास में आवऽ हइ, त बिन मुँह बनइले नयँ रह सकऽ हइ । अइकी अइसे (मुँह बनावऽ हका), आउ फेर टाई के निच्चे हाथ से अपन दाढ़ी सहलावे लगऽ हइ । निस्संदेह, अगर विद्यार्थी सब के सामने अइसन मुख-विकृति करइ, त कोय बात नयँ - शायद हुआँ अइसे करना जरूरी होवइ, एकरा बारे हम निर्णय नयँ कर सकऽ हिअइ; लेकिन अपने खुद बताथिन, कि अगर ऊ अइसे आगंतुक के सामने करइ - त ई बहुत खराब लग सकऽ हइ - मिस्टर इंस्पेक्टर चाहे आउ कोय एकरा खुद पर इंगित समझ सकऽ हइ । ई तो शैताने के मालूम, कि एकर की नतीजा हो सकऽ हइ ।
लूका लूकिच (स्कूल इंस्पेक्टर) - वस्तुतः ओकरा साथ हम की कर सकऽ हिअइ ? हम कइएक तुरी ओकरा कह चुकलिए ह । अइकी कुछ दिन पहिले, जब कुलीन वर्ग के मार्शल क्लास में अइलथिन, त ऊ अइसन मुँह बनइलकइ, जइसन हम अभी तक कभियो नयँ देखलिए हल । ऊ तो साफ नीयत से अइसन कइलकइ, लेकिन हमरा बात सुन्ने पड़लइ - युवक वर्ग के दिमाग में स्वतंत्र सोच काहे लगी भर देल जा हइ ?
मेयर - अइसीं हमरा अपने के इतिहास विभाग के शिक्षक के बारे उल्लेख करे के चाही । ऊ विद्वान मस्तिष्क (learned mind) हइ - ई स्पष्ट हइ, आउ ओकरा पास सूचना के भंडार हइ, लेकिन ऊ अइसन गरमजोशी के साथ व्याख्या करऽ हइ, कि ऊ खुद के भूल जा हइ । एक तुरी हम ओकर व्याख्यान सुनलिअइ - जब तक ऊ असीरिया आउ बेबिलोन के बारे बोलते रहलइ, सब कुछ ठीक हलइ; लेकिन जइसीं मकदूनिया के अलिक्सांद्र (अर्थात् सिकंदर महान) के चर्चा उठइलकइ, त हम अपने के बता नयँ सकऽ हिअइ, कि ओकरा की हो गेलइ । हम सोचलिअइ, हे भगमान ! कहीं आग तो नयँ लग गेलइ ! ऊ मंच से दौड़के गेलइ, एगो कुरसी पकड़लकइ आउ पूरा ताकत लगाके फर्श पर पटकके तोड़-ताड़ देलकइ । निस्संदेह, मकदूनिया के अलिक्सांद्र एगो हीरो हलइ, लेकिन एकरा लगी कुरसी तोड़े के की जरूरत हइ ? ई तो सराकरी कोष के हानि हइ ।
स्कूल इंस्पेक्टर - हाँ, ऊ जोशीला हइ ! हम ओकरा ई बात पर कइएक तुरी ध्यान आकृष्ट कर चुकलिए ह ... ऊ बोलऽ हइ - "चाहे जे कहथिन, ज्ञान खातिर हम जिनगी के भी परवाह नयँ करबइ ।"
मेयर - हाँ, ई तो विधि के अनिर्वचनीय विधान हइ - बुद्धिमान व्यक्ति या तो पियक्कड़ होवऽ हइ, चाहे मुँह अइसन बनावऽ हइ, जे बरदास के बाहर हो जा हइ ।
स्कूल इंस्पेक्टर - शिक्षा विभाग में सेवा करे खातिर भगमान नयँ लावे ! सब कुछ से डर लगतो - हर कोय टाँग अड़ावऽ हइ, हर कोय के अइसन देखावे के मन करऽ हइ कि ओहो बुद्धिमान व्यक्ति हइ ।
मेयर - ई सब से तो कोय हर्ज नयँ हइ - लेकिन ई अभिशप्त छद्मवेष ! अचानक टपक पड़तइ - "अहा, त अपने सब हियाँ हकहो, प्यारे बच्चो !" कहतइ, "आउ तोहन्हीं में से जज के हकहो ?" - "ल्यापकिन-त्यापकिन ।" - "ल्यापकिन-त्यापकिन के हियाँ परी लाव ! आउ अनुदान संस्था के न्यासी केऽ ?" - "ज़िमल्यानिका ।" - "ज़िमल्यानिका के हियाँ परी लाव !" एहे तो खराब बात हइ !
Posted by नारायण प्रसाद at 10:06 PM No comments: Links to this post
Labels: अनूदित साहित्य, नाटक
विश्वप्रसिद्ध रूसी नाटक "इंस्पेक्टर" ; पात्र आउ वेशभूषा
निकोलाय वसील्येविच गोगल (1809-1852)
इंस्पेक्टर
दर्पण के दोष देवे के नयँ चाही, अगर मुँहें टेढ़ होवे ।
--- लोकोक्ति ।
प्रहसन - पाँच अंक में
पात्र
अन्तोन अन्तोनोविच स्क्वोज़निक-द्मुख़ानोव्स्की - मेयर
आन्ना अन्द्रेयेव्ना - उनकर पत्नी
मारिया अन्तोनोव्ना - उनकर बेटी
लूका लूकिच ख़्लोपोव - स्कूल इंस्पेक्टर
उनकर पत्नी
आम्मोस फ़्योदोरोविच ल्यापकिन-त्यापकिन – जज
अरतेमी फ़िलिप्पोविच ज़िमल्यानिका - अनुदान संस्था के न्यासी (ट्रस्टी)
इवान कुज़मिच श्पेकिन - पोस्टमास्टर
प्योत्र इवानोविच दोबचिन्स्की - स्थानीय जमींदार
प्योत्र इवानोविच बोबचिन्स्की - स्थानीय जमींदार
इवान अलिक्सांद्रोविच ख़्लिस्ताकोव - पितिरबुर्ग के क्लर्क
ओसिप - ओकर नौकर
ख़्रिस्तियान इवानोविच गिबनेर - जिला डाक्टर
फ़्योदोर इवानोविच ल्युल्युकोव - अवकाशप्राप्त सरकारी अफसर, शहर के एगो सम्मानित व्यक्ति
इवान लज़ारेविच रस्ताकोव्स्की - अवकाशप्राप्त सरकारी अफसर, शहर के एगो सम्मानित व्यक्ति
स्तेपान इवानोविच कोरोबकिन - अवकाशप्राप्त सरकारी अफसर, शहर के एगो सम्मानित व्यक्ति
स्तेपान इल्यिच उख़ोवेरतोव - पुलिस चीफ़
स्विस्तुनोव - पुलिस के सिपाही
पुगोवित्सिन - पुलिस के सिपाही
देर्झिमोर्दा - पुलिस के सिपाही
अब्दुलिन - व्यापारी
फ़ेवरोन्या पित्रोव्ना पोशल्योपकिना - तालासाज के घरवली
सर्जेंट के विधवा
मिश्का - मेयर के नौकर
होटल के बैरा
पुरुष एवं महिला अतिथि, व्यापारी, मध्यवर्गीय लोग, याचिकाकर्ता
पात्र आउ वेशभूषा
अभिनेता सब लगी दिशानिर्देश
मेयर - दीर्घकाल तक सरकारी सेवा में कार्य कइल आउ अपने आप में एगो बहुत समझदार व्यक्ति । हलाँकि घूसखोर हका, लेकिन गरिमा के साथ व्यवहार करऽ हका । काफी गंभीर; कुछ तर्कवादी भी; न तो जोर से, न शांति से, न तो बहुत जादे, न बहुत कम बात करऽ हका । उनकर हरेक शब्द सार्थक होवऽ हइ । उनकर चेहरा-मोहरा रूक्ष आउ दृढ़ हइ, जइसन कि ऊ हरेक व्यक्ति के साथ होवऽ हइ, जे सबसे निचला ओहदा से सरकारी सेवा शुरू करऽ हइ । भय से खुशी में, अशिष्टता से अहंकार में तीव्र परिवर्तन, जइसन कि आत्मा के रूक्षतापूर्वक विकसित प्रवृत्ति वला व्यक्ति के साथ होवऽ हइ । साधारणतः अपन वरदी में कालर पट्टी आउ एड़ीदार उँचगर बूट में सज्जल । केश काटके छोटगर कइल आउ बीच-बीच में सफेद ।
आन्ना अंद्रेयेव्ना - उनकर पत्नी, एगो प्रांतीय नखरेबाज, अभियो बिलकुल वइसगर नयँ; आंशिक रूप से उपन्यास आउ अलबम [1] पर, आउ आंशिक रूप से भंडारघर आउ नौकर-चाकर के घर चलावे पर पालित-पोषित । बहुत उत्सुक आउ अवसर अइला पर अहंकार प्रदर्शन के प्रवृत्ति वली । कभी-कभी अपन पति पर हुकुम चलावे वली, खाली ई चलते कि ओकरा लगी उनका पास त्वरित उत्तर नयँ रहऽ हइ; लेकिन ई हुकुम खाली छोटगर-छोटगर बात पर चल्लऽ हइ, आउ खाली झिड़की आउ मजाक तक निहित होवऽ हइ । नाटक के दौरान चार तुरी विभिन्न तरह के पोशाक बदलऽ हइ ।
ख़्लिस्ताकोव - लगभग 23 बरस के नवयुवक, दुब्बर-पातर; जरी अविवेकी, आउ जइसन कि कहल जा हइ, मस्तिष्क में बेगर सम्राट् के (अर्थात् अधकपारी) - ओइसन लोग में से एक, जेकन्हीं के दफ्तर में खाली दिमाग वला कहल जा हइ । बिन कुछ सोचले-समझले बोले आउ करे वला । कोय विचार पर लगातार ध्यान केंद्रित करे में अक्षम । ओकर बोली प्रवाहरहित होवऽ हइ, आउ मुँह से शब्द अप्रत्याशित ढंग से निकस जा हइ । ई पात्र जेतने जादे सरलहृदयता आउ सीधापन देखइतइ, ओतने जादे निम्मन ओकर भूमिका अदा होतइ । फैशनदार पोशाक में सज्जित ।
ओसिप - एगो अइसन नौकर, जइसन साधारणतः कुछ वइसगर उमर के नौकर होवऽ हइ । गंभीर बात करऽ हइ, जरी निच्चे नजर करके देखऽ हइ, तर्कवादी, अपन मालिक के संबोधित करके अपने आप के उपदेश देना पसीन करऽ हइ । ओकर स्वर हमेशे लगभग समतल रहऽ हइ, मालिक के साथ बातचीत में ई कठोर, प्रवाहरहित, आउ जरी रूक्ष अभिव्यक्ति के रूप धारण कर ले हइ । ऊ अपन मालिक से अधिक बुद्धिमान हइ आउ ओहे से जल्दीए बात के पकड़ ले हइ, लेकिन बहुत जादे बोलना पसीन नयँ करऽ हइ आउ एगो शांत धूर्त हइ । ओकर पहनावा - धूसर चाहे नीला रंग के फट्टल-चिट्टल फ्रॉक-कोट ।
बोबचिन्स्की आउ दोबचिन्स्की - दुन्नु नटघूरन, बहुत उत्सुक; आश्चर्यजनक रूप से एक दोसरा से मिलता-जुलता; दुन्नु के तोंद जरी निकसल; दुन्नु सड़ासड़ बोले वला आउ अत्यधिक इशारा आउ हाथ से काम लेवे वला। दोबचिन्स्की बोबचिन्स्की के अपेक्षा जरी उँचगर आउ अधिक गंभीर हइ, लेकिन बोबचिन्स्की अधिक निस्संकोची आउ फुरतीला हइ ।
ल्यापकिन-त्यापकिन - जज, पाँच-छो पुस्तक पढ़ल व्यक्ति आउ ओहे से कुछ स्वतंत्र विचारक । बड़गो अटकलबाजी के शौकीन, आउ ओहे से अपन हरेक शब्द पर जोर देवे वला । एकर भूमिका अदा करे वला अभिनेता के हमेशे अपन चेहरा पर सार्थक मुद्रा बनइले रक्खे के चाही । हरेक स्वर (vowel) के जरी लम्मा करते, घरघराहट आउ फूँक मारे नियन मंद्र स्वर (bass voice) में बोलऽ हइ - जइसन कि पुरनकन घड़ी, जे पहिले चरचर अवाज करऽ हइ, आउ फेर घंटा बजावऽ हइ ।
ज़िमल्यानिका - अनुदान संस्था के न्यासी, बहुत मोटा, सुस्त आउ फूहड़ व्यक्ति, लेकिन ई सब के बावजूद बदमाश आउ धूर्त । बहुत सेवापरायण आउ अधीर ।
पोस्टमास्टर - नादानी के हद तक सरलहृदय व्यक्ति ।
अन्य भूमिका में विशेष स्पष्टीकरण के आवश्यकता नयँ । ओकन्हीं के असल नमूना लगभग हमेशे आँख के सामने देखाय दे हइ ।
अभिनेता महोदय लोग के अंतिम दृश्य पर विशेष ध्यान देवे के चाही । अंतिम उच्चारित शब्द, बिजली के धक्का नियन, सब कोय के समवेत स्वर में आउ अचानक निकसे के चाही । पूरे दल के, एक पलक मारते, स्थिति के परिवर्तित करे के चाही । सब स्त्री पात्र द्वारा आश्चर्य के स्वर, बिलकुल समवेत स्वर में निकसे के चाही, मानूँ एक्के गला से निकस रहल होवे । ई सब दिशानिर्देश के उपेक्षा, पूरे प्रभाव के नष्ट कर दे सकऽ हइ ।
Posted by नारायण प्रसाद at 9:59 PM No comments: Links to this post
Labels: अनूदित साहित्य, नाटक
Subscribe to: Posts (Atom)


c: text/html

text:
Friday, August 29, 2014
2.08 येरमाक - साइबेरिया के विजेता
मूल रूसी - लेव तल्सतोय (1828-1910) मगही अनुवाद - नारायण प्रसाद
त्सार (राजा) इवान वसिल्येविच ग्रोज़्नी [Tsar Ivan the Terrible (1530-1584)] के समय में स्त्रोगोनोव लोग धनी व्यापारी हला, आउ ओकन्हीं कामा नदी के किनारे बसल पेर्म शहर में रहऽ हला ।
ओकन्हीं सुनलका हल कि कामा नदी के किनारे कोय 140 विर्स्ता [1] तक जमीन बहुत निम्मन हइ, जेकरा शताब्दी तक जोतल नयँ गेले ह, कार-कार जंगल सब के शताब्दी तक काटल नयँ गेले ह । जंगलन में बहुत जंगली जानवर हकइ, आउ नदिया के किनारे मछली भरल बहुत सारा झील हइ, आउ कोय ऊ जमीन पर नयँ रहऽ हइ, खाली तातार लोग हियाँ आवऽ जा हइ ।
स्त्रोगोनोव लोग के तरफ से त्सार के पास चिट्ठी भेजल गेलइ - "हमन्हीं के ई जमीन दान में देल जाय, आउ हमन्हीं खुद्दे हियाँ पर शहर बनइबइ आउ लोग के जामा करबइ, ओकन्हीं के बसइबइ आउ तातार सब के ई क्षेत्र से गुजरे नयँ देबइ ।"
त्सार ई प्रस्ताव के स्वीकार कर लेलथिन आउ ई जमीन ओकन्हीं के दे देलथिन । स्त्रोगोनोव लोगन कारिंदा सब के, अदमी जामा करे खातिर भेजलका । आउ ओकन्हीं के पास कइएक बेकार (निठल्ला) लोग अइते गेला । जे कोय आल, ओकरा स्त्रोगोनोव जमीन, जंगल के साथ-साथ पशुओ देलका आउ ई तय होल कि जिनगी भर कोय कर (टैक्स) देवे के जरूरत नयँ - खाली एहे शर्त रक्खल गेल कि अगर जरूरत पड़े तो तातार लोग के साथ युद्ध करे लगी जाय के चाही । ई तरह से रूसी लोग ई जमीन पर बसते गेला ।
बीस बरस बीत गेल । स्त्रोगोनोव-व्यापारी लोग आउ धनगर होते गेला, आउ ई 140 विर्स्ता के जमीन कमती पड़े लगलइ । ओकन्हीं के आउ जमीन के चाहत होवे लगलइ । ओकन्हीं के जमीन के छोर से कोय 100 विर्स्ता तक उँचगर-उँचगर उराल पहाड़ हलइ, आउ ई पहड़वन के पीछू, जइसन कि ओकन्हीं के सुन्ने में अइले हल, बहुत सुन्दर जमीन हइ आउ अइसन जमीन के कोय अन्त नयँ हइ । ई उत्तम जमीन साइबेरिया के एगो सामान्य राजकुमार कुचुम के शासन में हलइ । कुचुम पहिले के जमाना में रूसी त्सार के अधीन हलइ, लेकिन बाद में विद्रोही हो गेलइ आउ स्त्रोगोनोव के बस्ती सब के तहस-नहस कर देवे के धमकी देलकइ ।
स्त्रोगोनोव फेर त्सार के चिट्ठी भेजलका - "अपने हमन्हीं के जमीन देलथिन, हमन्हीं ओकरा अपने के अधीन कइलिअइ । अब चोर त्सरेक (छोटा त्सार) कुचुम अपने के विरोध में विद्रोह कर रहले ह, आउ ई जमीन के हथिया लेवे आउ हमन्हीं के बरबाद करे के चक्कर में हकइ । हमन्हीं के अनुमति देथिन कि उराल पहड़वन के पीछू वला जमीन हथिया लिअइ । हमन्हीं कुचुम के जीतके अपने के अधीन कर देबइ ।"
त्सार सहमत हो गेलथिन आउ जवाब देलथिन - "अगर तोहन्हीं के शक्ति हको, त कुचुम से ऊ जमीन हथिया लेते जा । खाली रूस से बहुत जादे अदमी मत ले जा ।"
स्त्रोगोनोव के जइसहीं ई आदेशपत्र मिललइ, त अपन कारिंदा सब के आउ अदमी जामा करके लावे खातिर भेजते गेला । एकर अलावे वोल्गा आउ दोन से कज़ाक सब के फुसला-उसला के लावे के हुकुम देलका । ऊ समय वोल्गा आउ दोन के किनारे बहुत्ते कज़ाक लोग घुमते-फिरते रहऽ हलइ । ऊ लोग 200, 300 या 600 अदमी के गिरोह में रहऽ हलइ, आउ अपन-अपन गिरोह के अपन-अपन अतमान (सरदार) चुन लेते जा हलइ, आउ नाव में सफर करते जा हलइ, व्यापारी सब के नाव पकड़के लूट ले हलइ, आउ नदी के किनारे के कस्बा में कैंप करके जाड़ा गुजारऽ हलइ ।
कारिंदन वोल्गा पर आके पुच्छे लगल - "हियाँ कउन-कउन मशहूर कज़ाक हका ?" त ओकन्हीं के जवाब मिलऽ हइ - "कइएक कज़ाक होते जा हका । ओकन्हीं के चलते जीना मोसकिल हो जा हइ । चेर्काश मिश्का ("मिखइल" के ऊनार्थक) हकइ, सारी-अज़मान हकइ ... लेकिन कोय अतमान येरमाक तिमोफ़ेइच से जादे खतरनाक नयँ हइ । ओकरा पास 1000 अदमी हकइ, आउ ओकरा से खाली, लोग आउ व्यापारिए नयँ डरऽ हका, बल्कि त्सार के सेना भी ओकरा से पंगा नयँ ले हइ ।"
आउ कारिंदन अतमान येरमाक के पास गेला आउ ओकरा स्त्रोगोनोव के पास चले लगी समझइलका । ञेरमाक ओकन्हीं के स्वागत कइलकइ, ओकन्हीं के बात ध्यान से सुनलकइ आउ उद्ग्रहण (Assumption - रोमन कैथोलिक धर्मसिद्धान्त के अनुसार Virgin Mary के स्वर्गारोहण के अवसर पर कइल गेल स्वागत के उपलक्ष में 15 अगस्त के आयोजित भोज) के समय आवे के बात देलकइ । उद्ग्रहण के समय स्त्रोगोनोव के पास कज़ाक लोग अइते गेल - अतमान येरमाक तिमोफ़ेयेविच के साथ-साथ 600 अदमी । शुरू में स्त्रोगोनोव ओकन्हीं के पड़ोस के तातार सब के विरुद्ध युद्ध करे खातिर भेजते गेला । कज़ाक लोग ओकन्हीं के पराजित कर देलकइ । बाद में, जब कुच्छो करे के नयँ रहलइ, त आसपास ओकन्हीं अवारागर्दी करे आउ लूटपाट करे लगलइ ।
स्त्रोगोनोव येरमाक के बोलाके बोलऽ हका - "हम तोहन्हीं के आउ आगे नयँ रख सकम, अगर तोहन्हीं अइसहीं शरारत करते जइबऽ ।" त येरमाक जवाब दे हकइ - "हमरो कोय खुशी नयँ हो रहले ह, हमर अदमी सब के नियंत्रित करना असान काम नयँ हकइ, ई लोग शरारती हकइ । हमन्हीं के काम देल जाय ।" स्त्रोगोनोव बोलऽ हका - "उराल पहाड़ के पीछू जइते जा आउ कुचुम के साथ युद्ध करऽ । ओकर जमीन हथियावऽ । तोहन्हीं के त्सार भी पुरस्कार देथुन ।"
एतना कहके येरमाक के त्सार के आदेशपत्र देखइलका । येरमाक बड़ी खुश होल । कज़ाक लोग के एकट्ठा कइलक आउ बोलऽ हइ - "हमरा मालिक के सामने तोहन्हीं बदनाम करते जा हँ - बिन कोय कारण के लूटपाट करते जा हँ । अगर अपना के नयँ सुधारते जइमँऽ, तो ऊ तोहन्हीं के निकास देथुन । फेर काहाँ जइते जइमँऽ ? वोल्गा पर त्सार के बड़गर सेना हकउ, जे तोहन्हीं के कैदी बना लेतउ आउ तोहन्हीं के पहिलउका करम के चलते तोहन्हीं लगी मोसकिल होतउ । आउ तोहन्हीं बोर होब करऽ हँ, त अइकी हकउ तोहन्हीं खातिर काम ।"
आउ ऊ त्सार के आदेशपत्र ओकन्हीं के देखइलकइ जेकरा में स्त्रोगोनोव के उराल के आगे के जमीन पर जीत हासिल करके कब्जा करे के अनुमति देल गेले हल । कज़ाक सब आपस में कुछ देर चर्चा कइलकइ आउ जाय लगी सहमत हो गेते गेलइ । येरमाक स्त्रोगोनोव के पास गेलइ आउ दुन्नु मिलके सोचे लगला कि ई अभियान के कइसे आयोजित कइल जाय ।
ओकन्हीं ई निर्णय करते गेला कि केतना नाव चाही, केतना पावरोटी, पशु, बन्हुक, बारूद, सीसा; केतना दुभाषिया के रूप में कैदी तातार आउ केतना जर्मन - बन्हुक बनावे वला । स्त्रोगोनोव सोचऽ हका - "हलाँकि जे कुछ ई माँग रहल ह, ऊ सब कुछ बहुत महँग पड़त, तइयो ओकरा सब कुछ देवे के चाही, नयँ तो हियाँ अगर रहत, त हमरा बरबाद कर देते जात ।" स्त्रोगोनोव सहमत हो गेला, सब समान एकट्ठा कइलका आउ येरमाक आउ ओकर साथ कज़ाक सब के सुसज्जित कइलका ।
दस सितम्बर के येरमाक आउ ओकर कज़ाक बत्तीस नाव में चुसोवाय नदी के प्रतिप्रवाह (upstream) में प्रस्थान कइलकइ । हरेक नाव में बीस अदमी हलइ । ओकन्हीं चार दिन तक नाव नदी के प्रतिप्रवाह में परवार से खेते चल गेलइ, आउ तब सिरिब्र्यानय (रूपा, चाँदी) नदी में प्रवेश कइलकइ । हुआँ से आगे नाव खेना सम्भव नयँ हलइ । दुभाषियन से पूछताछ कइला पर मालूम होलइ कि ओज्जा से पहाड़ के पार करके दोसरा तरफ जाय पड़तइ आउ फेर आगे स्थल से होके दू सो विर्स्ता, आउ तब फेर से नद्दी मिलतइ ।
कज़ाक लोग हियाँ पड़ाव डालके शहर बसइते गेलइ, सब समान नाव पर से उतार लेते गेलइ आउ नाव सब के किनारे कर देलकइ । छकड़ा बनइते गेलइ, ओकरा पर सब समान लदलकइ आउ सुक्खल (अर्थात् जमीनी) रस्ता से यात्रा चालू करते गेलइ - पहाड़ के पार करके । समुच्चा रस्ता जंगल हलइ, हुआँ कोय नयँ रहऽ हलइ । जमीनी रस्ता से ओकन्हीं दस दिन तक चलते रहलइ, त झरोवन्या नद्दी पर पहुँचते गेलइ । हुआँ फेर डेरा जमइते गेलइ आउ नाव बनावे में लग गेते गेलइ । सब तैयारी के बाद नद्दी के अनुप्रवाह (downstream) में नाव से रवाना होते गेलइ । पाँच दिन तक नाव खेते गेलइ, त आउ निम्मन जग्गह पर पहुँचते गेलइ - जाहाँ हलइ खेत, जंगल, झील । मछली आउ जंगली जानवर बहुतायत में हलइ - ई जानवर ओकन्हीं से नयँ डरऽ हलइ ।
एक दिन आउ नाव से यात्रा करते रहलइ, त तूरा नद्दी पर पहुँचते गेलइ । तूरा नद्दी के किनारे अदमी सब से भेंट होवे लगलइ आउ तातार शहर मिल्ले लगलइ ।
येरमाक कुछ कज़ाक के भेजलकइ एगो शहर के बारे में जनकारी लेवे खातिर, कि ई शहर कउन प्रकार के हइ, आउ हियाँ के रक्षक सेना पर्याप्त हइ कि नयँ । बीस कज़ाक गेते गेलइ, सब्भे तातार के भयभीत कर देलकइ, समुच्चे शहर पर कब्जा कर लेलकइ, आउ सब्भे पालतू जानवरो के हथिया लेलकइ । कुछ तातार के मार देलकइ, आउ कुछ के जिन्दा कैद करके ले अइलइ ।
येरमाक दुभाषिया के मदत से तातार सब के पुच्छे लगलइ - "तोहन्हीं कउन लोग हकँऽ आउ केक्कर अधीन में रहते जा हँ ?"
तातार जवाब दे हकइ - "हमन्हीं साइबेरिया राज्य के लोग हकूँ आउ हमन्हीं के त्सार (राजा) कुचुम हका ।"
येरमाक बाकी तातार सब के छोड़ देलकइ, सिवाय तीन गो के, जे जादे बुद्धिमान हलइ, ताकि ओकन्हीं हमरा रस्ता देखावे ।
ओकन्हीं नौका-यात्रा आगू जारी रखते गेलइ । जइसे-जइसे आगू बढ़ल जाय, वइसे-वइसे नदी के पाट आउ चौला होल जाय; आउ दूरी के साथ-साथ जगहवो आउ बेहतर से बेहतर मिल्ले । आउ ओकन्हीं के जादे से जादे अदमियो से भेंट होवे । लेकिन हुआँ के लोग शक्तिशाली नयँ हल । आउ कज़ाक लोग ऊ सब्भे शहर, जे नद्दी के किनारे-किनारे बस्सल हलइ, अपन अधीन कर लेते गेलइ ।
एगो शहर में ओकन्हीं अनेक तातार लोग के बन्दी बना लेते गेलइ । ओकरा में एगो ओहदेदार वृद्ध तातार हलइ । ओकरा पुच्छल गेलइ - "तूँ केऽ हकऽ ?" ऊ जवाब देलकइ - "हम हकूँ तौज़ीक, त्सार कुचुम के नौकर आउ ई शहर में उनकर प्रधान ।"
येरमाक तौज़िक के ओकर त्सार मुचुक के बारे में पुच्छे लगलइ - "कीऽ ओकर साइबेरिया शहर बहुत दूर हकइ ? कीऽ कुचुम के पास बड़गो सेना हइ ? कीऽ ओकरा हीं बहुत धन हकइ ?" तौज़िक सब कुछ बतइलकइ । ऊ बोलऽ हइ - "कुचुम संसार के सबसे श्रेष्ठ त्सार हथिन । उनकर शहर साइबेरिया - संसार के सबसे बड़गो शहर हकइ । ई शहर में एतना लोग आउ जानवर हकइ, जेतना कि अकास में तरिंगन । आउ त्सार कुचुम के सेना अथाह हइ, उनका संसार भर के बाकी कुल्हे राजा मिलके भी नयँ हरा सकऽ हका ।"
त येरमाक कहऽ हइ - "हम रूसी लोग हियाँ अइते गेलियो ह तोर त्सार कुचुम के पराजित करके ओकर शहर पर कब्जा करे खातिर आउ रूसी त्सार के अधीन करवावे लगी । हमन्हीं के सेना बहुत बड़गर हइ । जे हमन्हीं साथ हकइ - ऊ तो खाली अग्रिम सेना के टुकड़ी हकइ, लेकिन जे हमन्हीं के पीछू नौका पर आ रहते जा हकइ ओकर तो गिनती नयँ आउ ओकन्हीं सब के पास बन्हुक हकइ । आउ हमन्हीं के बन्हुक पेड़ के आड़ से फायर करे वला हकइ, तोहन्हीं के तीर-धनुष नियन नयँ । इकीऽ, देखते जो ।"
आउ येरमाक एगो पेड़ पर निशाना लगाके फायर कइलक त पेड़ फटके दू खुंडी हो गेल आउ चारो बगली से कज़ाक सब बन्हुक से फायर करे लगलइ । तौज़िक डर के मारे टेहुना के बल गिर पड़ल । त येरमाक ओकरा से बोललइ - "तूँ जल्दी से अपन त्सार कुचुम के पास जा आउ ओकरा से ऊ सब कुछ बतावऽ, जे कुछ तूँ देखलऽ ह । ओकरा आत्मसमर्पण करे के चाही, आउ अगर आत्मसमर्पण नयँ करे ल तैयार होवे, त हमन्हीं ओकरा बरबाद कर देबइ ।"
आउ तौज़िक के छोड़ देवल गेलइ । कज़ाक आगू के यात्रा जारी रखलकइ । अब बड़गो नद्दी तोबोल में घुसते गेलइ, आउ लगातार ओकन्हीं साइबेरिया शहर के नगीच पहुँच रहल हल । ओकन्हीं एगो छोगर नद्दी बाबासान के मुहाना पे पहुँचते गेलइ, त देखते जा हइ - नदिया के किनरवा पर एगो शहर बस्सल हइ आउ शहर के चारो बगली ढेर सारा तातार हकइ ।
ओकन्हीं एगो दुभाषिया के भेजते गेलइ तातार सब के पास ई जाने लगी कि ओकन्हीं सब कउन लोग हकइ । दुभाषिया वापिस अइलइ आउ बोलऽ हइ - "ई कुचुम के जामा कइल सेना हकइ । आउ एकर सेनापति हकइ कुचुम के दमाद - मामेत्कूल । ऊ हमरा भेजलके ह तोहन्हीं के ई बतावे लगी कि तोहन्हीं वापिस चल जइते जा, नयँ तो तोहन्हीं के काट-कुट टुकड़ी-टुकड़ी कर देतो ।"
येरमाक कज़ाक सब के जौर कइलकइ, नद्दी के कछार पर अइलइ आउ तातार सब पर फायर करे लगलइ । जइसहीं तातार सब फायरिंग के अवाज सुनलकइ, ओइसहीं भाग खड़ी होलइ । कज़ाक लोग ओकन्हीं के पीछा कइलकइ आउ केकरो जान मार देलकइ, त केकरो बन्दी बना लेलकइ । मामेत्कूल कइसूँ भाग निकललइ ।
कज़ाक लोग नौका-यात्रा आगू बढ़इलक । अब ओकन्हीं चौड़गर आउ तेज धारा वला नद्दी इरतिश में घुसते गेल । पूरे एक दिन ई नद्दी में नाव खेते गेल, त एगो सुन्दर शहर के पास पहुँचल आउ हुएँ डेरा डाल देलक । कज़ाक लोग शहर के अन्दर घुस्सल । जइसहीं अन्दर होते गेलइ कि तातार लोग ओकन्हीं तरफ तीर से बाण चलावे लगलइ आउ तीन कज़ाक के घायल कर देते गेलइ ।
येरमाक दुभाषिया के भेजलकइ तातार सब के कहे लगी कि ओकन्हीं शहर के छोड़ दे, नयँ तो सब के जान से मार देवल जइतउ । दुभाषिया गेलइ आउ वापिस अइलइ आउ कहलकइ - "हियाँ कुचुम के नौकर आतिक मुरज़ा कचारा रहऽ हइ । ओकरा पास बड़गर सेना हकइ, आउ ऊ कहऽ हइ कि शहर नयँ देत ।"
येरमाक कज़ाक सब के जौर करके कहलकइ - "हूँ, त बच्चा लोग, अगर ई शहर के हमन्हीं कब्जा में नयँ लइते जाम, त तातार लोग खुशी मनावे लगत आउ हमन्हीं के आगे नयँ जाय देत । जेतने जल्दी ओकन्हीं के भयभीत करम, ओतने असान हमन्हीं लगी होत । त सब मिलके एक साथ चलल जाय आउ ओकन्हीं पर टूट पड़ल जाय !"
ओइसहीं सब करते गेलइ ।
हुआँ बहुत सन तातार हलइ, आउ तातार सब के सब बहादुर ! जइसीं कज़ाक लोग आगू बढ़लइ, तातार सब तीर चलावे लगलइ । कज़ाक सब पर बाण के झड़ी लगा देते गेलइ । केकरो तो मारिये देलकइ, त केकरो घायल कर देलकइ । कज़ाक लोग क्रोधित हो उठलइ, तातार तरफ तेजी से बढ़लइ, आउ जे कोय हाथ लगलइ, ओकरा जान मार देलकइ ।
ई शहर में कज़ाक के बहुत सारा समान, पशु, कालीन, रोएँदार खाल आउ भारी मात्रा में शराब मिललइ । ओकन्हीं मरलकन के दफना देलकइ आउ थोड़े अराम करके, अपना साथ लूट के माल लेके नौका-यात्रा पर आगू बढ़ते गेल । ओकन्हीं नाव से थोड़हीं दूर गेल हल कि देखऽ हके कि नद्दी के किछार पर एगो शहर हकइ, आउ जाहाँ तक नजर जा हल, सेने-सेना देखाय पड़ रहल हल । समुच्चे सेना के सामने चारो बगली एगो खाई हलइ, आउ खाई के चारो बगली लकड़ी के कुन्दा के घेरा हलइ । कज़ाक सब ठहर गेलइ आउ सोचे लगलइ । येरमाक बइठक बोलइलक । "हूँ, बच्चा सब, अब की करे के चाही ?" कज़ाक लोग हतोत्साह हो गेलइ । कोय कहइ - "हमन्हीं के नौका-यात्रा जारी रक्खे के चाही ।", त दोसर कोय बोलइ - "वापिस चले के चाही ।"
आउ ओकन्हीं उबियाय लगलइ आउ येरमाक के दोष देवे लगलइ । बोललइ - "तूँ हमन्हीं के हियाँ काहे लगी लइलऽ ? पहिलहीं हमन्हीं में से एतना सारा मारल गेलइ आउ केतना सारा घायल हो गेलइ । आउ बाकी हमन्हीं सब हियाँ मारल जाम ।" ओकन्हीं रोवे लगलइ । त येरमाक अपन अधीनस्थ सहायक अतमान इवान कोल्त्सो के बोलऽ हइ - "हूँ, आ तूँ वान्या, तूँ की सोचऽ हीं ?" आउ कोल्त्सो बोलऽ हइ - "हम एकरा में की सोचम ? हमन्हीम आझ नयँ मारल जाम, त बिहान मारल जाम; आउ बिहान नयँ, त फालतू के खटिया पर मरम । हमर विचार हके - किछार पर जाल जाय, आउ सीधे तातार पर हमला कइल जाय - आगे भगमान भरोसे छोड़ देल जाय ।"
त येरमाक बोलऽ हइ - "चाबस, जमान वान्या ! अइसहीं करे के चाही । ए बुतरू सब ! तोहन्हीं कज़ाक नयँ, बल्कि औरत हकँऽ ! तोहन्हीं के हियाँ लइलियो हल स्टर्जन (एगो बहुत बड़गर मछली जेकर कवियार आउ मांस बनऽ हइ) पकड़े आउ तातार औरतियन के भयभीत करे खातिर । तोहन्हीं खुद्दे नयँ देखऽ हँ ? पीछै जइते जइमँऽ - त मारल जइमँऽ, आउ नाव खेते आगे जइमँऽ तइयो मारल जइमँऽ ! हियाँ खड़ी रहमँऽ - तइयो ओकन्हीं मार डालतउ । फेर, हमन्हीं के की करे के चाही ? एक तुरी मेहनत कर लेल जाय, त बाद में राहत के साँस लेल जा सकऽ हइ । अइसने, बुतरू सब, हमर बाउ के पास एगो घोड़ी हलइ । जब पहाड़ी के निच्चे तरफ जाय के रहइ - त ऊ गड़िया के आगे घींचके ले जाय, जब समतल रस्ता आवइ - तइयो घींचके ले जाय, आउ जइसीं पहाड़ के उपरे तरफ जाय पड़इ - त लड़खड़ा जाय, पीछू मुड़ जाय, इ सोचके कि जरी राहत मिलत । त हमर बाउ एगो सट्टी लेलथिन, आउ मार सट्टी, मार सट्टी ओकरा आगे बढ़ावे के कोशिश कइलथिन । घोड़िया अपन जगहिया पर चारो तरफ उछलल, लताड़ी मारलक, आउ समुच्चे गड़िए के तोड़-ताड़ देलक । त बाउ घोड़िया के गाड़ी के जोत से अलग कर देलका आउ ओकर चमड़वा उधेड़ देलथिन । आ अगर ऊ गड़िया घींचके ले जात हल, त ओकरा कोय मार नयँ पड़त हल । ओइसहीं, बुतरू सब, हमन्हियों पर लागू होवऽ हइ । अब एक्के गो उपाय हमन्हीं खातिर रह गेलो ह - सीधे तातार लोग पर टूट पड़ना !"
कज़ाक सब हँस पड़लइ आउ बोललइ - "ई साफ हइ कि तूँ, तिमोफ़ेइच, हमन्हीं से जादे बुद्धिमान हकऽ । हमन्हीं मूरख सब के अब कुच्छो पुच्छे के नयँ हको । हमन्हीं सबके जाहाँ मर्जी हको ले चलऽ । मौत तो दू-दू गो नयँ हो सकऽ हइ, आउ सबके एक मौत तो अइवे करत ।"
त येरमाक बोलऽ हइ - "हूँ, त सुनते जो, बुतरू लोग ! अइसे करे के चाही । ओकन्हीं हम सब्भे के नयँ देखलको ह । हम सब तीन दल में बँट जइते जाम । बीच वला दल सीधे ओकन्हीं पर धावा बोलते जात, आउ दुसरा दुन्नु दल के बामे आउ दहिने गोलाकार रूप में घेरे के चाही । जब बीच के टुकड़ी ओकन्हीं तरफ बढ़तइ त ओकन्हीं सोचतइ कि हमन्हीं एहे एतना अदमी हकिअइ आउ ओकन्हीं झट से बाहर निकसते जइतइ । आउ तब हमन्हीं बगल तरफ से ओकन्हीं पर धावा बोलम । त बुतरू सब, अइसहीं करे के चाही । अगर एकन्हीं के हरा देम, त हमन्हीं के केकरो से डरे के बात नयँ रहत । हम अपन राजा खुद बन्नम ।"
अइसीं ओकन्हीं करते गेलइ ।
जइसीं बीच वला दल एरमाक के साथ बढ़लइ, तातार गरजे लगलइ आउ बाढ़ नियन टूट पड़लइ - दहिना तरफ इवान कोल्त्सो, बामा तरफ अतमान मेशेर्याक । तातार सब भयभीत हो गेलइ आउ भागे लगलइ । ओकन्हीं के बीच कज़ाक लोग मार-काट मचा देलकइ । आउ अब कोय एरमाक के सामना करे के हिम्मत नयँ जुटइलकइ । ई तरह ऊ सीधे साइबेरिया शहर में घुस गेलइ । आउ हुआँ येरमाक अइसे बस गेलइ मानूँ ऊ खुद्दे त्सार (राजा) होवे ।
अब पड़ोस के छोट-छोट राजा सब येरमाक के पास सलामी बजावे लगलइ । तातार लोग वापिस साइबेरिया में आके बसे लगलइ । कुचुम आउ ओकर दमाद मामेत्कुल येरमाक पर सीधे धावा बोले में डरऽ हलइ, आउ खाली ओकर चारो तरफ चक्कर लगावइ, आउ सोचइ कि कइसे ओकरा बन्दी बनावल जाय ।
वसन्त ऋतु में बाढ़ के समय तातार लोग येरमाक के पास आके सूचना देलकइ - "मामेत्कुल फेर से तोहरा पर चढ़ाइ करे वला हको, बहुत सन सेना जौर कर लेलको ह, आउ अभी वगाया नदी पर ठहरल हको ।"
येरमाक प्लान बनइलक नद्दी, दलदल, नाला, जंगल वगैरह से होते, कज़ाक के साथ चोरी-चुपके सवधानी से आगे बढ़के, मामेत्कुल पर धावा बोलल, कइएक तातार के मार देलक आउ खुद मामेत्कुल के जिन्दा पकड़के कैदी बना लेलक आउ ओकरा साइबेरिया लइलक । हुआँ अब बहुत कम तातार रह गेल जे अधीनता स्वीकार नयँ कइलक हल, आउ जे कोय आत्मसमर्पण नयँ कइलकइ ऊ सब पे येरमाक ई गरमी में चढ़ाई कर देलक, आउ इरतिश आउ ओबा नद्दी पर के एतना जमीन कब्जा में कर लेलक, जेकर चारो तरफ दू महिन्नो में एक चक्कर नयँ लगावल जा सकऽ हलइ ।
जइसीं येरमाक ई सब जमीन पर कब्जा कर लेलक, कि ऊ स्त्रोगोनोव के चिट्ठी भेजलक ।
"हम कुचुम के शहर पर अधिकार जमा लेलिअइ, आउ मामेत्कुल के कैदी बना लेलिअइ, हियाँ के सब लोग के अपन हाथ में कर लेलिअइ । खाली कइएक कज़ाक से हाथ धोवे पड़लइ । कृपया आउ अदमी भेजल जाय ताकि हम सब के जीवन सुखमय होवे । आउ हाँ, हियाँ के जमीन में अथाह धन हकइ ।"
एकरा साथ महँगा रोआँ, लोमड़ी के चमड़ा, मार्टेन (marten) आउ सेब्ल (sable) भेजलकइ ।
दू बरस गुजर गेलइ । येरमाक अभियो साइबेरिया के अधीन कइले हलइ, लेकिन अभी तक रूस से कोय मदत नयँ पहुँचलइ, आउ येरमाक के पास रूसी लोग बहुत कम रह गेलइ ।
एक तुरी तातार कचारा येरमाक के पास एगो संदेशवाहक भेजलकइ । ओकर संदेश हलइ - "हम तोहर अधीनता स्वीकार कर लेलियो ह, लेकिन नोगाय लोग हमन्हीं के परेशान कर रहल ह । हमन्हीं के मदत खातिर अपन नवजवान भेजल जाय । हमन्हीं मिलके नोगाय सब के पराजित करबइ । आउ हम तोहर नवजवान सब के कोय प्रकार के तकलीफ नयँ देबइ, ई हम वचन दे हिअइ ।"
येरमाक ओकन्हीं के वचन पर विश्वास कर लेलकइ आउ इवान कोल्त्सोम के साथ चालीस अदमी के भेजलकइ । जइसीं ई चालीस लोग अइते गेल, तातार लोग ओकन्हीं पर धावा बोलके मार देलकइ । कज़ाक आउ कमती हो गेलइ ।
आउ दोसर तुरी बुखारा के व्यापारी लोग येरमाक के पास खबर पठइलकइ कि हमन्हीं अपन माल-असबाब लेके साइबेरिया शहर में आवे ल चाहऽ हकिअइ, लेकिन रस्ता में कुचुम आउ ओकर सेना रोड़ा बन्नल हकइ आउ हमन्हीं के आगे बढ़े नयँ दे हइ ।
येरमाक अपन साथ पचास अदमी लेलक आउ बेपारी सब खातिर रस्ता के बाधामुक्त करे लगी निकल पड़ल । ऊ इरतिश नद्दी भिर आल त बेपारी सब पर नजर नयँ पड़ल । ऊ रात गुजारे खातिर ठहर गेल । रात अन्हरिया हलइ आउ बारिस हो रहले हल ।
कज़ाक लोग सुतहीं गेल हल कि तातार लोग चारो तरफ से घेर लेलकइ, सुतलकन कज़ाक पर टूट पड़ते गेलइ आउ मार-काट मचा देलकइ । येरमाक उछलके खड़ी हो गेलइ आउ युद्ध करे लगलइ । ओकर हाथ एगो छूरी से घायल हो गेलइ । ऊ नदिया तरफ दौड़के गेलइ आउ तातार लोग ओकर पीछू पड़ गेलइ । ऊ नद्दी में छलाँग लगा देलकइ । तातार सब दूर से ओकरा देखलके हल, लेकिन ओकर देह नयँ मिल पइलइ । आउ केकरो ई पता नयँ चललइ कि ऊ कइसे मर गेलइ ।
अगले साल त्सार (राजा) के सेना पहुँचलइ, आउ तातार लोग सुलह कर लेते गेलइ ।
नोटः
[1] 1 विर्स्ता = 500 साझेन = 1.067 कि.मी. = 3500 फुट
Posted by नारायण प्रसाद at 1:24 AM No comments: Links to this post
Labels: अनूदित साहित्य, कहानी
Subscribe to: Posts (Atom)

robotstxt: allowed

filter: keep


text:
मूल रूसी - अन्तोन चेखव (1860-1904) मगही अनुवाद - नारायण
प्रसाद
*********************************************************************************
मृत्यु दंड आउ आजीवन कारावास में कउन जादे कष्टदायक हइ, ई बात के फैसला करे
खातिर दूगो व्यक्ति के बीच बाजी लगलइ । केऽ जितलइ ? जाने लगी पढ़ल जाय मशहूर
रूसी कहानीकार चेखव के ई श्रेष्ठ कहानी "बाजी" (Пapи) ...
*********************************************************************************
1
शरत्काल के अन्हरिया रात हलइ । वृद्ध महाजन
(साहूकार) अपन अध्ययन-कक्ष में एक कोना से दोसर कोना में शतपथ कर (चक्कर मार) रहल हल । ओकरा आद आ
रहल हल कि कइसे पनरह साल पहिले शरत्काल में ऊ एगो पार्टी देलक हल । ई पार्टी में कइएक
गो बुद्धिमान लोग जुटला हल आउ रोचक चर्चा में तल्लीन हला । आउ सब विषय के अतिरिक्त
ओकन्हीं मृत्यु दंड के बारे भी बात कर रहला हल । ऊ सब अतिथिगण, जेकरा में कइएक गो
विद्वान आउ पत्रकार हलथिन,
अधिकतर के विचार मृत्यु दंड के बारे नकारात्मक हलइ (अर्थात् मृत्यु दंड के अनुमोदन
नयँ करऽ हलथिन) । दंड के ई विधान ओकन्हीं के पुराना आउ ख्रिस्ती प्रशासन हेतु अनुपयुक्त
आउ अनैतिक लगऽ हलइ । ओकन्हीं में से कुछ लोग के विचार में, मृत्यु दंड के सर्वत्र आजीवन कारावास में
परिवर्तित कर देवे के चाही ।
मालिक-साहूकार बोललइ – “हम तोहन्हीं सब से
सहमत नयँ । हमरा न तो मृत्यु दंड के अनुभव हके, न आजीवन कारावास के । लेकिन अगर कोय पहिलहीं निर्णय कर सकऽ हइ, त हमर विचार में आजीवन
कारावास के अपेक्षा मृत्यु दंड अधिक नैतिक आउ अधिक मानवोचित लगऽ हइ । मृत्यु दंड तुरते
मार दे हइ, जबकि आजीवन कारावास
धीरे-धीरे । कउन जल्लाद अधिक मानवीय हकइ ? की ऊ,
जे तोरा कुछ मिनट में जान ले ले हको, कि ऊ,
जे तोर जिनगी लगातार
कइएक साल में घींचऽ हको ?”
अतिथि लोग के बीच एक व्यक्ति टिप्पणी कइलकइ
- "दुनहूँ समाने रूप से अनैतिक हकइ, काहे कि दुनहूँ के एक्के उद्देश्य होवऽ हइ - जिनगी लेना । राज्य
भगवान नयँ हकइ । ओकरा अइसन कुच्छो लेवे के अधिकार नयँ हइ, जेकरा खुद चाहलो पर
वापिस नयँ कर सके ।"
अतिथि लोग में एगो वकील हलइ, एगो कोय पचीस बरस के
नवयुवक । जब ओकर विचार पुच्छल गेलइ,
त ऊ बोललइ - "मृत्यु दंड आउ आजीवन कारावास दुनहूँ समान रूप से अनैतिक हकइ, लेकिन अगर हमरा ई दुन्नु
में से एगो के चयन करे के विकल्प देल जइतइ, त हम निश्चय ही दोसरका के चुनबइ । बिलकुल नयँ जीवित रहे के अपेक्षा
कइसूँ जीवित रहना बेहतर हकइ ।"
एगो सजीव चर्चा चालू हो गेलइ । ऊ बखत जरी
कम उमर के आउ तुनुकमिजाज (चिड़चिड़ा) साहूकार अचानक अपन आपा खो देलकइ, टेबुल पर मुक्का के
प्रहार कइलकइ आउ नवयुवक वकील तरफ सम्बोधित करते चिल्ला उठलइ - "झूठ ! बीस लाख
के हम बाजी लगावऽ हियो कि तूँ पाँचो बरस जेल के अन्दर नयँ रह पइबऽ ।"
तब ओकरा वकील जवाब देलकइ - "अगर ई बात
पर तूँ गम्भीर हकऽ,
त हम बाजी लगावऽ हियो कि पाँच बरस नयँ, बल्कि पनरह बरस जेल में गुजार सकऽ ही ।"
साहूकार चिल्लइलइ - "पनरह बरस ? ठीक हको ! भद्र लोग, हम बीस लाख के बाजी
लगा रहलिए ह !"
"सहमत ! तूँ बीस लाख लगावऽ, आउ हम अपन अजादी के !" वकील बोललइ ।
आउ ई अविवेचित मूर्खतापूर्ण बाजी तो वास्तव
में लग गेलइ ! ऊ बखत तो ऊ गुस्ताख आउ चंचल साहूकार के केतना करोड़ अपन पास हके एकर अन्दाज
नयँ हलइ, ऊ बाजी से आनन्दातिरेक
में पगला गेलइ । रात्रिभोज के बखत ऊ वकील के व्यंग्यपूर्वक बोललइ – “अभियो चेत जा, नवयुवक, जब तक कि जादे देर
नयँ होलो ह । हमरा लगी बीस लाख के कुछ महत्त्व नयँ, लेकिन तूँ अपन जिनगी के बेहतरीन तीन-चार बरस खो देबऽ । हम तीन-चार
बरस बोल रहलियो ह, काहे कि एकरा से जादे
तूँ जेल के जिनगी सहन नयँ कर पइबऽ । एहो बात मत भूलिहऽ, ए अभागल युवक, कि स्वयं स्वीकृत कारावास बाध्यकर कारावास के अपेक्षा जादे कष्टकर होवऽ
हइ । ई विचार कि तोरा ई अधिकार हको कि कउनो पल तूँ अजाद होके जेल से निकल सकऽ
ह, जेल के कोठरी तोरा
अपन समुच्चे अस्तित्व के विषाक्त कर देतो । हमरा तोरा पर तरस आवऽ हको !”
आउ अब साहूकार एक कोना से दोसर कोना डेग मारते
ई सब बात आद कइलक आउ खुद से सवाल करे लगल - "ई बाजी से की फयदा ? ई बात के की उपयोग
कि वकील अपन जिनगी के पनरह बरस खोवऽ हइ, चाहे हम दू लाख फेंक दे हूँ ? की एकरा से लोग के विश्वास हो जइतइ कि मृत्यु दंड आजीवन कारावास
से बदतर चाहे बेहतर हकइ ?
बिलकुल नयँ । ई सब बकवास आउ बेमतलब के चीज हइ । जहाँ तक हम्मर बात हकइ त ई एगो
अघाल व्यक्ति के एगो सनक हलइ,
आउ वकील के मामले में खाली पइसा के लोभ ... ।"
आउ आगे ओकरा आद आल कि ऊ शाम के पार्टी के
बाद की होलइ । ई निर्णय कइल गेलइ कि वकील अपन कारावास के जिनगी साहूकार के एगो ऊ बहिर्गृह
(out-house) में सख्त निगरानी में
काटतइ, जे साहूकार के बाग
में बनावल हकइ । ई बात में सहमति होलइ कि पनरह बरस के दौरान ऊ बहिर्गृह के दहलीज नयँ
पार करतइ, कउनो जीवित अदमी से
भेंट नयँ करतइ, कउनो मानव जाति के
अवाज नयँ सुनतइ आउ कउनो चिट्ठी चाहे अखबार नयँ पा सकतइ । ओकरा ई बात के अनुमति देल
गेलइ कि ऊ संगीत के कोय वाद्ययंत्र रख सकऽ हइ, किताब पढ़ सकऽ हइ, चिट्ठी लिख सकऽ हइ, आउ सिगरेट पी सकऽ हइ ।
शर्त के मुताबिक ऊ बाहरी दुनिया से खाली चुपचाप
सम्पर्क कर सकऽ हलइ - एगो छोट्टे गो खिड़की से होके, जे खास एहे उद्देश्य से बनावल गेले हल । सब कुछ जेकर जरूरत पड़े
- किताब, संगीत, शराब, इत्यादि - केतनो मात्रा
में ऊ एगो पर्ची में लिखके खाली ऊ खिड़किए से होके मँगा सकऽ हलइ । समझौता में छोटगर
से छोटगर ऊ सब चीज के विस्तृत विवरण के प्रावधान कइल गेले हल, जेकरा से ओकरा सख्त
अकेलापन के जिनगी गुजारे के हलइ,
आउ ई वकील के ठीक पनरह बरस तक रहे खातिर बाध्य कइलके हल - 14 नवम्बर 1870 के 12 बजे से लेके 14 नवम्बर 1885 के 12 बजे तक । निश्चित अवधि के पहिले
वकील के तरफ से शर्त के तोड़े के एगो छोटगर से छोटगर कोशिश भी, चाहे ई दुइयो मिनट
खातिर काहे नयँ रहे,
साहूकार द्वारा वकील के बीस लाख के भुगतान के बाध्यता से मुक्ति देला देतइ ।
कारावास के पहिला बरस में वकील, जइसन कि ओकर छोटगर-छोटगर
नोट से निष्कर्ष निकालल जा सकऽ हलइ,
एकान्त जीवन आउ बोरियत से बहुत कष्ट झेललकइ । ओकर बहिर्गृह से दिन-रात लगातार पियानो
के अवाज सुनाय दे हलइ । ओकरा शराब आउ सिगरेट नयँ चाही हल । ऊ लिखलके हल, "शराब इच्छा के जगावऽ
हइ, आउ इच्छा एगो कैदी के पहिला दुश्मन हकइ । एकरा अलावे अकेल्ले
निम्मन शराब पिए से आउ जादे बोरियत की हो सकऽ हइ, जबकि केकरो पर नजर तक नयँ पड़े । आउ सिगरेट तो ओकर बन कोठरी के
हावा खराब करे वला होतइ ।
पहिला साल वकील के पास मुख्यतः साधारण विषय
के पुस्तक भेजल गेलइ - क्लिष्ट प्रेम कथावस्तु के उपन्यास, अपराध आउ कल्पना से
संबंधित कहानी, प्रहसन आदि । दोसरा साल बहिर्गृह
में पियानो के संगीत सुनाय नयँ पड़लइ आउ वकील अपन नोट में खाली श्रेष्ठ साहित्य के माँग
कइलकइ ।
पचमा साल संगीत फेर से सुनाय देलकइ आउ कैदी
शराब के माँग कइलकइ । जे लोग ओकरा खिड़की से निरीक्षण कइलका, ऊ लोग बतइलका कि ऊ
पूरे साल खाली खा हल,
पीयऽ हल, आउ बिछौना पर पड़ल रहऽ
हल । ऊ अकसर जम्हाई ले हल आउ गोस्सा में खुद से बात करते रहऽ हल । ऊ किताब नयँ पढ़ऽ
हल । कभी-कभार ऊ रात में लिक्खे लगी बइठ जा हल, बहुत देरी तक लिखते रहऽ हल आउ सब्भे लिक्खल-उक्खल कागज के सुबहे
फाड़-फूड़ दे हल । कइएक तुरी ओकरा कनते सुन्नल गेलइ ।
छट्ठा साल के दोसरा अर्धवर्ष में कैदी उत्साहपूर्वक
भाषा, दर्शन, आउ इतिहास के अध्ययन
कइलकइ । ई सब विषय के अध्ययन में ऊ एतना लगन से पिल पड़लइ कि साहूकार मोसकिल से ओकरा
लगी किताब जुटा पावऽ हलइ । ओकर माँग के मोताबिक कोय छो सो ग्रन्थ के औडर देवे पड़लइ
। ओकर अध्ययन के उत्साह के दौरान अन्य बात के अतिरिक्त कैदी के यहाँ से साहूकार के
अइसन खत मिललइ - "प्रिय जेलर साहब ! ई पंक्तियन के हम छो भाषा में लिख रहलियो
ह । एकरा विशेषज्ञ लोग के देखावल जाय । उनकन्हीं के पढ़े देल जाय । अगर उनकन्हीं कोय
गलती नयँ ढूँढ़ पावऽ हथिन, त हमर निवेदन हइ कि बाग में बन्हूक से एक तुरी फायर कइल जाय
। ई फायर से हम समझम कि हमर परिश्रम बेकार नयँ गेल । सब्भे युग आउ देश के प्रतिभाशाली
लोग भिन्न-भिन्न भाषा में बोलते जा हका, लेकिन ऊ सब्भे में
एक्के ज्वाला प्रज्वलित होवऽ हइ । काश, तूँ जान पइतऽ हल कि
हमर आत्मा कइसन स्वर्गीय आनन्द के अनुभव कर रहल ह, कि हमरा ऊ सब समझ में
आवऽ हके !"
कैदी के इच्छा के पूर्ति कर देल गेलइ । साहूकार
बाग में दू तुरी फायर करे के औडर देलकइ । बाद में दसमा साल के अन्त में वकील टेबुल
के सामने बिना हिलले-डुलले बइठल रहऽ हलइ आउ खाली बाइबिल (न्यू टेस्टामेंट) पढ़ऽ हलइ
। साहूकार के विचित्र प्रतीत होलइ कि जे अदमी चार साल में छो सो पाण्डित्यपूर्ण ग्रन्थ
के अध्ययन कइलकइ, ऊ अब सालो भर असानी
से समझे जाय वला आउ जे मोटगर भी नयँ हलइ, अइसन एक्के गो पुस्तक पढ़े में समय गुजार देलकइ । फेर बाइबिल
के जगह पे धर्मशास्त्र के इतिहास आउ धर्मविज्ञान (थियोलॉजी) के पुस्तक देल गेलइ ।
कारावास के अन्तिम दू बरस कैदी विलक्षण रूप
से बहुत अधिक पढ़ाय कइलकइ,
बिना कउनो प्रकार के चयन कइले । कभी ऊ प्राकृतिक विज्ञान पढ़े, त कभी बायरोन चाहे
शेक्सपियर के रचना के माँग करे । ओकरा हीं से अइसनो पर्ची आवइ, जेकरा में ऊ एके तुरी
रसायनशास्त्र, चिकित्साशास्त्र के
पाठ्यपुस्तक, उपन्यास, कउनो दर्शनशास्त्र, चाहे धर्मविज्ञान
(थियोलॉजी) संबंधी पुस्तक भेजे के निवेदन करे । ओकर अध्ययन कुछ ई प्रकार के रहे मानूँ
ऊ जहाज के मलबा पर पइर रहल ह,
आउ अपन जिनगी बचावे खातिर कभी एक टुकड़ा पर चढ़े के कोशिश कर रहल ह, त कभी दोसरा पर !
2
वृद्ध-साहूकार ई सब आद कइलक आउ सोचलक -
"बिहान 12 बजे ओकरा अजादी मिल
जइतइ । आउ समझौता के मोताबिक हमरा ओकरा बीस लाख के भुगतान करे के चाही । अगर हम ओकरा
भुगतान करऽ ही, त हम कहीं के नयँ रहम
- हमेशे लगी बरबाद हो जाम ... ।"
पनरह साल पहिले ओकरा ई भान नयँ हल कि ओकरा
पास केतना करोड़ रुपया हइ,
आउ अब अपने आप के सवाल करे में डरऽ हलइ कि ओकरा पास जादे की हइ - पइसा कि करजा
? शेयर-दलाली वला जुआ, जोखिम भरल सट्टेबाजी, आउ उतावलापन, जेकरा से ऊ बुढ़ापो
में छुटकारा नयँ पा सकल - ई सब से धीरे-धीरे ओकर व्यापार पर बुरा असर पड़े लगल, आउ भयहीन, आत्मविश्वास, अभिमानी धनसेठ एगो
सधारन साहूकार बनके रह गेल,
जे मार्केट के हरेक उतार-चढ़ाव से काँपे लगऽ हल ।
"ई अभिशप्त (cursed) बाजी !", निराशा में अपन सिर
पकड़ले बुढ़उ बड़बड़ाल, "ई अदमी मरल काहे नयँ ? ओकर उमर अभी चालसे
साल हकइ । ऊ हमरा से एक-एक पइसा ले लेत, बियाह करत, जिनगी में मौज करत, शेयर-दलाली करत, आउ हम एगो भिखारी नियन
डाह से देखते रहम आउ रोज दिन ओकरा से एक्के बात सुन्नम - 'हम अपन खुशहाल जिनगी
खातिर तोहर कृतज्ञ हकियो, हम तोरा मदत करे ल चाहऽ ही, मदत करे द !' नयँ, ई बहुत जादे हो गेल
! दिवालियापन आउ बदनामी से बच्चे के एक्के उपाय हके - ई अदमी के मौत !"
घड़ी तीन घंटा बजइलकइ । साहूकार सुन रहले हल
। घर में सब कोय सुत्तल हलइ,
आउ खाली सुनाय दे रहले हल खिड़की के पीछे बरफ से ढँकल पेड़ सब के सरसराहट । ऊ बिना
कोय अवाज कइले कपाट से ऊ दरवाजा के कुंजी निकासलक, जेकरा पनरह साल तक खोलल नयँ गेले हल । ऊ कपड़ा पेन्हलक आउ घर
से बहरसी निकलल ।
बाग में अन्हेरा आउ ठंढी हलइ । बारिश हो रहले
हल । समुच्चे बाग में तेज ठंढा हावा चल रहले हल, जे गाछ-बिरिछ के शांति नयँ देब करऽ हलइ । ध्यान से नजर डाललो
पर साहूकार के न तो जमीन देखाय दे हल, न उज्जर मूर्ति, न बहिर्गृह,
आउ न तो कोय गाछ-बिरिछ । ऊ जगहा पे अइला पर, जाहाँ बहिर्गृह हलइ, ऊ पहरेदार के दू तुरी हँकइलक । कोय जवाब नयँ आल । शायद पहरेदार
खराब मौसम के चलते कहीं आश्रय ले लेलक हल आउ खयँ तो भनसा भित्तर, खयँ उष्णगृह (hothouse, greenhouse) में सुत्तल हल ।
बुढ़उ सोचलक, "अगर हमरा अपन इरादा
के पूरा करे के हिम्मत होत,
त लोग के सबसे पहिले शंका जइतइ ऊ पहरेदार पर ।"
अन्हरवे में ऊ टोके सीढ़ी आउ दरवाजा तक पहुँचल
आउ बहिर्गृह के डेउढ़ी में घुस्सल,
फेर टोते-टाते एगो सँकरा गलियारा में पहुँचल आउ सलाय से निकालके एगो काँटी जलइलक
। हुआँ कोय नयँ हल । केकरो खटिया पड़ल हलइ बिना कोय बिछौना के, आउ कोनमा में एगो लोहा
के स्टोव हलइ । ऊ दरवाजा के सील सही-सलामत हलइ, जेकरा से कैदी के कोठरी में जाल जा हलइ ।
जब सलाय के काँटी (तिल्ली) बुता गेलइ, त बुढ़उ चिंता में कँपते, छोटकुन्ना खिड़की से
अन्दर तरफ हुलकलइ । कैदी के भित्तर में एगो मोमबत्ती धीमे जल रहले हल । खुद कैदी टेबुल
के पास बइठल हलइ । खाली ओकर पीठ,
मथवा पर के बाल आउ दुन्नु हाथ देखाय देब करऽ हलइ । टेबुल, दु गो कुरसी आउ टेबुल
के पास के दरी पर खुल्लल किताब सब बिखरल पड़ल हलइ ।
पाँच मिनट गुजर गेलइ, आउ कैदी जरिक्को हिल-डुल
नयँ कइलकइ । पनरह साल के कैद ओकरा गतिहीन अवस्था में
बइठे ल सिखा देलके हल । साहूकार खिड़की पर अँगुरी से ठकठकइलकइ, लेकिन कैदी ई ठकठक
के अवाज के कउनो प्रकार से गति करके जवाब नयँ देलकइ । तब साहूकार सवधानी से दरवाजा
के सील तोड़के ताला में कुंजी घुसइलकइ । जंगियाल
ताला एगो अवाज के साथ खुल गेलइ,
आउ दरवाजा चरचरइते खुललइ । साहूकार आशा कइले
हलइ कि ओकरा तुरते अचरज के चीख आउ डेग बढ़ावे के अवाज सुनाय देत, लेकिन तीन मिनट गुजर
गेलइ, आउ दरवाजा के पीछे सब कुछ पहिलहीं जइसन बिलकुल शांति हलइ
। ऊ अन्दर घुस्से के फैसला कर लेलकइ ।
टेबुल के पास में
एगो अइसन अदमी बइठल हलइ, जे सामान्य लोग से बिलकुल भिन्न हलइ । ई एगो कंकाल हलइ, जेकर
देह के चमड़ी हड्डी से चिपकल हलइ, केशिया औरत के नियन बहुत लमगर आउ दढ़िया जटाल हलइ ।
ओकर चेहरवा पीयर आउ जरी मटमैला हलइ, गलवा में गड्ढा पड़ गेले हल, पीठिया लमगर आउ पतरा
हलइ आउ हथवा, जेकर सहारे अपन झोंटेदार सिर के पकड़ले हलइ, एतना नाजुक आउ खराब हलइ, कि
ओकरा देखे में डर लगऽ हलइ । सिर के केश जाहाँ-ताहाँ उज्जर हो गेले हल, आउ ओकर बुढ़ाल
मरियल चेहरा देखके केकरो ई विश्वास नयँ होते हल कि ऊ अभी चालसे साल के हइ । ऊ सुत्तल
हलइ ... । ओकर झुक्कल सिर के सामने टेबुल पर कागज के एगो पन्ना पड़ल हलइ, जेकरा पर सुन्दर
अक्षर में कुछ लिक्खल हलइ ।
साहूकार सोचलकइ -
"बेचारा ! सुत्तल हकइ आउ शायद सपना में बीस लाख देखब करऽ हइ ! आउ खाली हमरा ई
अधमरू अदमी के पकड़के बिछौनमा पर पटक देबे के हइ, तकिया से ओकर गला दबा देवे के, आउ
दक्ष से दक्ष व्यक्ति भी हिंसात्मक मौत के कोय लक्षण नयँ पा सकतइ । लेकिन पहिले पढ़
तो लिअइ कि ऊ कीऽ लिखलके ह ।"
साहूकार टेबुल पर
से ऊ पन्ना उठा लेलकइ आउ पढ़लकइ - "बिहान 12 बजे दिन में हमरा अजादी मिल जात आउ
लोग से हिल्ले-मिल्ले के अधिकार । लेकिन एकरा से पहिले कि हम ई कोठरी छोड़ूँ आउ सूरज
के दर्शन करूँ, हम तोहरा कुछ बतावे लगी चाहऽ हूँ । शुद्ध अन्तरात्मा से आ भगमान के
सामने, जे हमरा देखब करऽ हका, हम घोषणा करऽ हियो कि हमरा अजादी, जिनगी, आउ ऊ सब कुछ
से, जे तोहर कितब्बन में संसार के निम्मन चीज बतावल गेले ह, घृणा हके
।
पनरह साल तक हम ध्यानपूर्वक
पार्थिव जीवन के अध्ययन कइलूँ । ई सच हइ कि हम न तो पृथ्वी के देखलूँ, न लोग के, लेकिन
तोहर कितब्बन में सुरस मधु के पान कइलूँ, गीत गइलूँ, जंगल में हिरन आउ भयंकर सूअर के
शिकार कइलूँ, औरतियन से प्रेम कइलूँ ... । तोर प्रतिभावान कवियन द्वारा रचल बादल जइसे
उड़े वली परियन हमरा पास रात में आवऽ हल आउ हमर कनमा में फुसफुसाके विचित्र-विचित्र
कथा सुनावऽ हल, जेकरा से हमर मन में मस्ती छा गेल ह । तोहर कितब्बन में हम एलबोरुस
आउ मोनब्लान के चोटी पर चढ़लूँ आउ हुआँ से देखलूँ कि सूरज कइसे उदित होवऽ हइ आउ कइसे
सँझिया खनी अकाश, समुन्दर आउ पहाड़ के चोटी के सुनहला बना दे हइ । हुआँ से हम देखलूँ
कि कइसे बादल के चीर के बिजली हमर उपरे चमकऽ हल । हम देखलूँ हँ - हरियर-हरियर जंगल,
खेत, नद्दी, झील, शहर । हम सायरन के गीत सुनलूँ, आउ गरेड़िया के बाँसुरी वादन । हम सुन्दर
शैतान के डैना के स्पर्श कइलूँ हँ, जे भगमान के बारे में चर्चा करे खातिर हमरा भिर
उड़के आवऽ हल ... । तोहर कितब्बन में हम अगाध पताल में कूदके गेलूँ, चमत्कार कइलूँ,
हत्या कइलूँ, कइएक शहर के जला देलूँ, नयका-नयका धरम के प्रचार कइलूँ, कइए गो समुच्चे
के समुच्चे राज्य जीत लेलूँ ...
तोहर कितब्बन से हमरा अकलमंदी मिल्लल । सदियन
से जे अथक मानवीय विचार रचल गेले ह,
ऊ सब हमर खोपड़ी में एगो छोट्टे गो पिंड (लोंदा) के रूप में संकुचित होल हकइ । हम
जानऽ हूँ कि हम तोहन्हीं सब्भे से अधिक अकलमंद हकूँ । आउ हमरा तोहर कितब्बन
से घृणा हके, संसार के सब सुख-सुविधा
आउ बुद्धिमानी से घृणा हके । सब कुछ शून्य, अस्थायी,
नाजुक, मायामय आउ मृगतृष्णा
जइसन भ्रामक हके । तूँ भले अभिमानी,
बुद्धिमान आउ सुन्दर होवऽ,
लेकिन मृत्यु तोरा पृथ्वी के सतह से भूमिगत चुहवन नियन मेटा देतो, आउ तोहर पीढ़ी, इतिहास, तोहर प्रतिभावान लोग
के अमरता - सब कुछ बरफ नियन जम जइतो, चाहे पृथ्वी के गोला के साथ-साथ जल जइतो ।
तूँ पगला गेलऽ ह आउ
गलत रस्ता पर जा रहलऽ ह । झूठ के तूँ सच समझ रहलऽ ह आउ कुरूपता के सुन्दरता । तोरा
अचरज होतो, अगर कउनो कारणवश बेंग आउ बिछौती अचानक सेब आउ संतरा के फल के छोड़के पेड़
पर बढ़े लगइ, चाहे गुलाब एगो पसेना से लथपथ घोड़ा नियन गन्ध देवे लगइ । ओइसीं हमरा तोरा
पर अचरज हो रहल ह कि तूँ स्वर्ग के बदले में मृत्युलोक लेब करऽ ह । हम तोरा समझे लगी
नयँ चाहऽ ही ।
ई वास्तव में साबित
करे लगी कि हमरा तोर रहन-सहन से केतना घृणा हको, हम बीस लाख के परित्याग करऽ हियो,
जेकरा हम कभी स्वर्ग नियन सुखकारी समझके ओकरा बारे सपना देखऽ हलूँ, आउ जेकरा से अभी
हमरा घृणा हके । ऊ पइसा के अधिकार से अपना के वंचित करे खातिर हम नियत काल से पाँच
घंटा पहिलहीं निकस के चल जइबो आउ ई तरह से कइल करार के तोड़ देबो ... "
ई सब पढ़के साहूकार
पनमा के टेबुल पर रख देलकइ, ऊ विचित्र व्यक्ति के सिर पर चुम्बन लेलकइ, फेर कन्ने लगलइ
आउ बहिर्गृह से बहरा गेलइ । आउ कउनो बखत, हियाँ तक कि शेयर-दलालियो में जब भारी घाटा
सहे पड़ले हल, ऊ खुद्दे लगी एतना घृणा के अनुभव नयँ कइलके हल,
जेतना अभी । घर पर आके ऊ बिछौना पर पड़ गेलइ, लेकिन चिंता आउ आँसू से बहुत देर तक ओकरा
नीन नयँ अइलइ ।
अगले दिन पहरेदार
सब, जेकर चेहरा पीयर पड़ गेले हल, ओकरा भिर दौड़ल आके सूचना देते गेलइ कि ओकन्हीं ऊ अदमी,
जे बहिर्गृह में रह रहले हल, खिड़किया से होके रेंगके बगिया में घुस गेलइ, आउ गेटवा
तक चल गेलइ आउ बाद में कहीं छिप गेलइ । साहूकार नौकरवन साथे तुरते बहिर्गृह में गेलइ
आउ अपन कैदी के पलायन के बारे निश्चय कइलकइ । फालतू के अफवाह आउ खुसुर-फुसुर से बच्चे
खातिर ऊ टेबुल पर के पन्ना उठा लेलकइ, जेकरा में बीस लाख के परित्याग के उल्लेख हलइ,
आउ घर वापिस आके एगो अदाह्य (fireproof) कपाट में रखके ताला जड़ देलकइ ।
प्रथम प्रकाशित – 1889


text:
Thursday, February 19, 2015
अपराध आउ दंड - भाग – 2 ; अध्याय – 7
अपराध आउ दंड
भाग – 2
अध्याय – 7
रोड के बीच में एगो कल्यास्का (घोड़ागाड़ी) खड़ी हलइ, शानदार आउ रईस वला, जेकरा में एक जोड़ी जोशीला धूसर (grey) घोड़ा जोतल हलइ; एकरा में कोय बइठल नयँ हलइ, आउ खुद कोचवान अपन जगह से उतरके बगल में खड़ी हलइ; घोड़वन के लगाम से पकड़के रक्खल हलइ । चारो तरफ कइएक लोग के भीड़ लगल हलइ, आउ पुलिस वलन सबसे आगू हलइ । ओकन्हीं में से एगो के हाथ में जलता ललटेन हलइ, आउ जेकरा से ऊ झुकके रोड पर के कोय चीज के तरफ रोशनी डाल रहले हल, जे पहिया के ठीक पास में पड़ल हलइ । सब कोय बतिया रहले हल, चिल्ला रहले हल, आह भर रहले हल; कोचवान भौंचक्का होल हलइ आउ बीच-बीच में दोहरइते जा रहले हल -
"कइसन बदकिस्मती ! हे भगमान, कइसन बदकिस्मती हइ !"
रस्कोलनिकोव यथासंभव भीड़ के चीरके अपन रस्ता बनइते हुआँ पहुँच गेलइ, आउ आखिर ऊ चीज देखलकइ, जेकरा चलते ई सब हंगामा आउ उत्सुकता हलइ । अभी-अभी घोड़वन से चँपा गेल एगो अदमी जमीन पर पड़ल हलइ, जे देखे में बेहोश लग रहले हल, बहुत खराब तरह कपड़ा पेन्हले, लेकिन 'कुलीन' पोशाक में, खून से पूरा लथपथ । ओकर चेहरा आउ सिर से खून बह रहले हल; ओकर चेहरा चुराल, छिलाल, आउ विकृत होल हलइ । ई साफ हलइ, कि ऊ बनाय तरी से घायल होल हलइ ।
"हे भगमान !" कोचवान विलाप करते बोललइ, "एकरा में हम की कर सकऽ हलिअइ ! अगर हम तेजी से गाड़ी हँकतिए हल, चाहे हम चिल्लाके ओकरा सवधान नयँ करतिए हल, तब कोय बात होते हल, लेकिन हम तो जल्दीबाजी में नयँ जा रहलिए हल, बल्कि धीरे से एक समरूप गति से । सब कोय देख रहले हल - लोग झूठा, त हमहूँ झूठा । पियक्कड़ तो मोमबत्ती सीधे नयँ रख सकऽ हइ (अर्थात् सीधे नयँ चल सकऽ हइ) - ई जग जाहिर हइ ! ... हम ओकरा देखऽ ही, रोड पार कर रहल ह, टग रहल ह, गिरते-गिरते बच रहल ह", हम चिल्लइलइ एक तुरी, आउ दोसरा तुरी, आउ तेसरा तुरी, आउ हम घोड़वन के रास घिंचलिअइ; लेकिन ऊ सीधे ओकर गोड़वा के निच्चे पड़ गेलइ ! जानबूझके गिरलइ, आ कि ऊ जादे पीले हलइ ... घोड़वन तो जवान हइ, भड़कैल - चौंक गेलइ, आ ऊ चिल्लइलइ - ई तो ऊ सब लगी आउ बत्तर सिद्ध होलइ ... आउ ई तरह दुर्घटना हो गेलइ ।
"बिलकुल एहे बात हलइ !" भीड़ में से कोय प्रत्यक्ष दर्शक के प्रतिसाद (response) सुनाय देलकइ ।
"ऊ चिल्लइले तो हल, ई बात सही हइ, तीन तुरी चिल्लाके ओकरा सवधान कइलकइ", दोसर अवाज अइलइ ।
"ठीक तीन तुरी, सब्भे सुनलकइ !" तेसरा चिल्लइलइ ।
लेकिन कोचवान बहुत परेशान आउ डरल नयँ हलइ । ई बात साफ हलइ, कि घोड़ागाड़ी एगो धनमान आउ बड़ा अदमी के हलइ, जे कहीं पर ओकर आगमन के प्रतीक्षा कर रहले हल; पुलिस वलन के वास्तव में ई बात के जिरिक्को फिकिर नयँ हलइ, कि ई अन्तिम मामला के कइसे निपटावल जाय । कुचलाल अदमी के थाना ले जाय के हलइ आउ फेर अस्पताल । केकरो ओकर नाम नयँ मालूम हलइ ।
एहे दौरान रस्कोलनिकोव भीड़ में रस्ता बनाके आउ आगू अइलइ, आउ आउ नगीच में झुक गेलइ । अचानक ललटेन के रोशनी ऊ अभागल के चेहरा पर पड़लइ; ऊ ओकरा पछान लेलकइ ।
"हम तो ओकरा जानऽ हिअइ, जानऽ हिअइ !" धकेलके बिलकुल आगे अइते ऊ चिल्लइलइ, "ई एगो सेवा-निवृत्त (रिटायर) सरकारी किरानी हइ, उपाधिधारी सलाहकार (टिट्युलर काउंसेलर), मरमेलादोव ! ऊ एज्जी रहऽ हइ, पासे में, कोज़ेल के घर में ... डागडर के पास जल्दी से जल्दी ! हम भुगतान कर देबइ, अइकी !" ऊ जेभी से पइसा निकसलकइ आउ पुलिस वला के देखइलकइ । ऊ आश्चर्यजनक रूप से उत्तेजित हलइ ।
पुलिस ई बात से खुश हलइ, कि कुचलाल अदमी के शिनाख्त हो गेलइ । रस्कोलनिकोव अपन नाम आउ पता दे देलकइ आउ बेहोश मरमेलादोव के जल्दी से जल्दी ओकर फ्लैट में पहुँचावे खातिर पुलिस के हर तरह से ऊ अइसे समझावे के कोशिश कइलकइ, मानूँ ऊ ओकर बाप के मामला होवे ।
"एज्जे परी, तीन घर के बाद", ऊ उत्सुकतापूर्वक बोललइ, "कोज़ेल, एगो धनमान जर्मन, के घर ... ऊ अभी यकीनन पी-पाके घर जा रहले होत । हम ओकरा जानऽ हिअइ ... ऊ पियक्कड़ हकइ ... हुआँ ओकर परिवार हइ, घरवली, बाल-बुतरू, एगो बेटी हकइ । अभी तो अस्पताल लेहीं जाय के हइ, लेकिन हिएँ, यकीनन, घरवा में एगो डाक्टर हथिन ! हम भुगतान कर देबइ, भुगतान कर देबइ ! ... कइसूँ हियाँ पर खुद के देख-भाल हो जइतइ, अभी मदद करते जइथिन, नयँ तो अस्पताल पहुँचते-पहुँचते तक तो ऊ मर जइतइ ..."
ऊ पुलिसवला के हाथ में चुपके से कुछ सरका देलकइ; ई काम लेकिन साफ आउ वैध हलइ, आउ कइसूँ हियाँ मदतो जादे नगीच में हलइ । कुचलाल अदमी के उठाके ले जाल गेलइ; लोग मदत लगी आगू अइते गेलइ ।
कोज़ेल के घर कोय तीस डेग दूर हलइ । रस्कोलनिकोव पीछू-पीछू गेलइ, सवधानी से मथवा पकड़ले हलइ आउ रस्ता देखाब करऽ हलइ ।
"एद्धिर, एद्धिर !" ज़ीना पर सिर के उपरे तरफ करके ले जाय के चाही; घूम जइते जाथिन ... अइकी अइसे ! पइसा हम देबइ, हम धन्यवाद देबइ", ऊ बड़बड़इलइ ।
कतेरिना इवानोव्ना, हमेशे नियन, जइसीं कुछ फुरसत मिल्लऽ हलइ, तुरते छोटकुन्ना घर में आगू-पीछू चहलकदमी करे लगऽ हलइ, खिड़की बिजुन से स्टोव तक आउ वापिस, छाती पर दुन्नु हाथ कसके आड़ा-तिरछा रखले, खुद से कुछ बोलते आउ खोंखते । एधिर हाल में ऊ अपन बड़की बेटी, दस साल के पोलेन्का, के साथ अकसर आउ कुछ जादहीं बातचीत करे लगले हल, जेकरा हलाँकि अभी बहुत कुछ समझ में नयँ आवऽ हलइ, लेकिन एतना तो ओकरा अच्छा से समझ में आवऽ हलइ, कि ओकर मइया के ओकर जरूरत हइ, ओहे से ऊ हमेशे अपन बड़गर बुधगर आँख से ओकरा तरफ देखते रहऽ हलइ आउ अइसे देखावा करऽ हलइ कि ओकरा सब कुछ समझ में आवऽ हइ । अभी पोलेन्का अपन छोटका भाय के कपड़ा उतार रहले हल, जेकर तबीयत दिन भर से ठीक नयँ हलइ, आउ ओकरा सुतावे के तैयारी में हलइ । ई इंतजार में, कि कखने ओकर कमीज उतारल जइतइ, जेकरा ओहे रात के धोवे के हलइ, ऊ कुरसी पर चुपचाप बइठल हलइ, गम्भीर, सीधे आउ बिन हिलले-डुलले, अपन गोड़ आगू तरफ फैलइले, दुन्नु गोड़ एक दोसरा पर दबइले, एड़िया साथ-साथ सटइले, लेकिन अंगूठा एक दोसरा से अलगे कइले । जे कुछ ओकर मइया ओकर बहिनी के साथ कह रहले हल, ऊ सुन रहले हल, होंठ बाहर तरफ पसारले, आँख फाड़ले आउ बिन हिलले-डुलले, बिलकुल ओइसीं जइसे कि साधारणतः सब्भे बुद्धिमान बुतरू के ऊ बखत बइठे पड़ऽ हइ, जब सुत्ते के पहिले ओकन्हीं के कपड़ा उतारे के रहऽ हइ । ओकरो से एगो छोटगर लड़की, बिलकुल चिथड़ा में, परदा के पास खड़ी हलइ आउ अपन बारी आवे के इंतजार कर रहले हल । ज़ीना तरफ के दरवाजा खुल्लल हलइ, ताकि बल्कि थोड़हूँ सन ऊ तंबाकू के धुआँ के लहर से जरी राहत मिल सकइ, जे दोसर कोठरियन से एकरा में घुस रहले हल, जेकरा चलते बेचारी तपेदिक से ग्रस्त औरतिया के खाँसी के लमगर आउ कष्टदायक दौरा पड़ जा हलइ । लगऽ हलइ कि ई पिछले हफ्ते के दौरान कतेरिना इवानोव्ना आउ जादे दुबरा गेले हल, आउ ओकर गाल पर उभरल लाल चकत्ता पहिले से आउ जादे चमकऽ हलइ ।
"तू यकीन नयँ करमँऽ, तूँ कल्पनो नयँ कर सकमँऽ, पोलेन्का", कमरा में चक्कर लगइते ऊ बोल रहले हल, "कि हमन्हीं बाऊजी के घर में केतना खुशी आउ शान से रहऽ हलिअइ आउ ई पियक्कड़ हमरा कइसे बरबाद कर देलक आउ तोहन्हीं सब के बरबाद कर देतउ ! बाऊजी स्टेट कर्नल हलथिन आउ ऊ बखत तक लगभग गवर्नर हलथिन; उनका खाली एक तरह से एक्के कदम आउ रह गेले हल, ओहे से सब कोय उनका पास आवऽ हलइ आउ कहऽ हलइ – ‘हम अपने के अब अपन गवर्नर मानऽ हिअइ, इवान मिख़ायलिच ।’ जब हम ... खे ! जब हम ... खों-खों-खों ... लानत हइ ई जिनगी पर !" ऊ खोंख-खोंखके खखार निकासते आउ हाथ से अपन छाती दबइते चीख पड़लइ, "जब हम ... आह, जब अंतिम बॉल नृत्य में ... प्रान्तीय मार्शल के हियाँ ... हमरा राजकुमारी बिज़ज़िमेलनाया (शाब्दिक अर्थ ‘बिन जमीन-जयदाद वली’) हमरा देखलका - जे हमरा बाद में अशीर्वाद देलका, जब हम तोर पापा से शादी कर रहलियो हल, पोल्या - ऊ तुरते पूछ देलका, ‘ई ओहे प्यारी लड़की हकइ न, जे स्नातक बने के बखत शाल के साथ नृत्य कइलके हल ?’ (ई भूड़ के ठीक कर लेवे के चाही; अइकी काहे नयँ सूय लेके अभिए रफू कर लेहँऽ, जइसे कि हम तोरा बतइलियो हल, नयँ तो बिहान ... खों ! बिहान ... खों-खों-खों ! ... आउ फटके जादे खराब हो जइतउ !" खोंखते-खोंखते बेदम होल ऊ कइसूँ चिल्लइलइ ।) ... तखनिए पितिरबुर्ग से अभी-अभी आल हला कामेर-यूंकर [7] राजकुमार श्शिवोल्स्कोय (शाब्दिक अर्थ "छैला") ... हमरा साथ माज़ुर्का नृत्य कइलका आउ दोसरे दिन प्रस्ताव के साथ आवे ल चहलका; लेकिन हम खुद्दे सम्मानसूचक शब्द में उनका धन्यवाद देलिअइ आउ कहलिअइ, कि हमर दिल तो बहुत समय से कोय दोसर के होल हइ । ई दोसर कोय तोर बाऊ हलथुन, पोल्या; बाऊजी बहुत गोसा गेलथिन ... आ पानी तैयार हो गेलउ ? अच्छऽ, कमीज दे दे; आउ पेताबा ? ... लीदा", ऊ छोटकी बेटिया दने मुड़लइ, "तूँ आझ अइसीं बिन कमीजिए के सुत जइहँऽ; कइसूँ ... आउ पेताबा बगल में रख दे ... सब्भे एक्के साथ धोवा जइतउ ... ई चिथड़हवा की घरवा नयँ अइतइ, पियकड़ा ! कमीज तो पेन्ह-पेन्हके एक तरह से पोछना बना देलके ह, बनाय के चेथरी कर देलके ह ... सब कुछ एक्के साथ, ताकि दुद्दू रात लगातार तकलीफ नयँ करे पड़त ! हे भगमान ! खों-खों-खों-खों ! फेर से ! ई की हकइ ?" ऊ चिल्लइलइ, भीड़ के प्रवेशद्वार पर आउ लोग के ओकर कमरा में कुछ ढोके लइते देखके । "ई की हइ ? ई कउची ढोले आ रहला ह सब ? हे भगमान !"
"हियाँ कज्जा परी रखिअइ ?" पुलिस वला पुछलकइ, चारो तरफ देखते, जब खून से लथपथ आउ बेहोश मरमेलादोव के कमरा के अन्दर घुसा देल गेलइ ।
"सोफा पर ! सीधे सोफा पर पाड़ देथिन, मथवा ई करगी", रस्कोलनिकोव इस्तारा से बतइलकइ ।
"रोड पर गाड़ी से कुचला गेलइ ! पीयल हलइ !" ड्योढ़ी पर से कोय चिल्लइलइ ।
कतेरिना इवानोव्ना खड़ी रहलइ, चेहरा बिलकुल उज्जर पड़ गेले हल आउ ओकरा साँस लेवे में दिक्कत हो रहले हल । बुतरुअन डर गेले हल । छोटकी लिदोचका चीख पड़लइ, पोलेन्का तरफ लपकके गेलइ, ओकरा से लिपट गेलइ; ओकर सारा देह थरथरा रहले हल ।
मरमेलादोव के पाड़के रस्कोलनिकोव लपकके कतेरिना इवानोव्ना तरफ गेलइ ।
"भगमान खातिर, शांत रहऽ, डरऽ नयँ !" ऊ जल्दी-जल्दी कहलकइ, "ऊ रोड पार कर रहला हल, ऊ कल्यास्का (घोड़ागाड़ी) के निच्चे आ गेला, घबरा नयँ, ऊ होश में आ जइता, हम ओकन्हीं के हियाँ लावे लगी कहलिए हल ... हम तोहरा हीं पहिले अइलियो हल, आद करहो ... ऊ होश में आ जइता, हम भुगतान करबइ !"
"बस एहे होवे के रह गेले हल !" हताश होके कतेरिना इवानोव्ना चिल्लइलइ आउ अपन पति के तरफ झपटके गेलइ ।
रस्कोलनिकोव के तेजी से ई बात पर ध्यान गेलइ, कि ई औरत ऊ सब में से नयँ हइ, जे तुरते मूर्छित हो जइते जा हइ । तुरते ऊ अभागल के सिर के निच्चे तकिया रखा गेलइ, जेकरा बारे केकरो ध्यान नयँ गेले हल; कतेरिना इवानोव्ना ओकर कपड़ा उतारे लगलइ, ओकर देखभाल करे लगलइ, दौड़-धूप करे लगलइ आउ धीरज नयँ खोलकइ; अपन सुध-बुध खोके, काँपते होंठ के दाँत से दबाके आउ चीख के दबइले रखते, जे ओकर सीना से निकसे-निकसे वला हलइ ।
रस्कोलनिकोव केकरो समझा-बुझाके डाक्टर के बोलावे लगी भेज देलकइ । मालूम पड़लइ, कि डाक्टर एक्के घर छोड़के अगला घर में रहऽ हलइ ।
"हम डाक्टर के बोलवा पठइलिए ह", ऊ कतेरिना इवानोव्ना के कहते रहलइ, "घबरा मत, हम खरचा देबइ । पानी नयँ हकइ ? ... आउ रूमाल, तौलिया, चाहे अइसने कुछ, जल्दी से; अभी तक ई मालूम नयँ, कि ऊ केतना घायल हका ... ऊ घायल हका, मरला ह नयँ, ई बात पर विश्वास करऽ ... डाक्टर बतइता !"
कतेरिना इवानोव्ना लपकके खिड़की भिर गेलइ; हुआँ कोनमा पर एगो टुट्टल कुरसी पर एगो बड़का गो मट्टी के बरतन में पानी धइल हलइ, जे ओहे रात बुतरुअन आउ मरद के छालटी (linen) के धोवे खातिर तैयार कइल हलइ । ई रात के बखत के धोवे के काम खुद कतेरिना इवानोव्ना करऽ हलइ, अपनहीं हाथ से, कम से कम सप्ताह में दू दिन, आउ कभी जादहूँ, काहेकि परिस्थिति अइसन हलइ, कि छालटी बदले लगी बिलकुल कुछ नयँ हलइ, आउ परिवार के हरेक सदस्य लगी एकक्के गो हलइ, लेकिन कतेरिना इवानोव्ना गन्दगी बरदास नयँ करऽ हलइ, आउ खुद अपना के तकलीफ उठावे लगी तैयार हलइ आउ अपन हूबा के बाहर, जब सब कोय सुत जा हलइ, धो-धाके गीला कपड़ा तानल रस्सी पर टाँगके पसार दे हलइ, ताकि सुबहे तक सूख जाय आउ सब्भे के ऊ साफ कपड़ा दे सकइ, न कि ओकरा घर में गन्दगी देखे ल मिलइ । ऊ बरतन उठावे के कोशिश तो कइलकइ, ताकि रस्कोलनिकोव के कहे मोताबिक ओकरा लेके आवइ, लेकिन भार के साथ गिरते-गिरते बचलइ । लेकिन रस्कोलनिकोव तौलिया खोज लेलकइ, ओकरा पानी से भिंगइलकइ आउ मरमेलादोव के खून से लथपथ चेहरा के पोछे लगलइ । कतेरिना इवानोव्ना ओज्जे परी खड़ी रहलइ, दर्द के साथ साँस लेते आउ हाथ से अपन सीना के दाबले । ओकरा खुद्दे मदत के जरूरत हलइ । रस्कोलनिकोव के समझ में आवे लगलइ, कि ऊ समझा-बुझाके कुचलाल अदमी के हियाँ लिवाके शायद अच्छा नयँ कइलकइ । पुलिस वला भी किंकर्तव्यविमूढ़ होल खड़ी हलइ।
"पोल्या", कतेरिना इवानोव्ना चिल्लइलइ, "सोनिया हीं दौड़के जो, तेजी से । अगर घरवा पर नयँ मिलतउ, त कोय बात नयँ, (ओज्जा परी के केकरो) बता दिहँऽ, कि बाऊ घोड़ागाड़ी से कुचला गेलथिन हँ, तुरतम्मे हियाँ चल आवइ ... जइसीं ऊ लौटइ । जल्दी कर, पोल्या ! आउ हाँ, मथवा पर ओढ़नी रख ले !"
"जेतना दम हउ, ओतना तेजी से दौड़के जो !" कुरसी पर बइठल बुतरू चिल्लइलइ, आउ एतना कहके, फेर से पहिलहीं नियन चुपचाप कुरसी पर सीधा होल बइठल रहलइ, अँखिया फाड़ले, एड़िया आगे मुँहें कइले आउ अंगुठवा के एक दोसरा से अलगे कइले ।
एहे दौरान कमरा एतना ठसाठस भर गेले हल, कि सेव के भी निच्चे गिरे के जग्गह नयँ हलइ । पुलिस वला सब चल गेले हल, खाली एगो के छोड़के, जे थोड़े देरी लगी रह गेले हल आउ ज़ीना पर से आके जामा हो रहल लोग के वापिस ज़ीना तरफ भगावे के कोशिश कर रहले हल । आउ एन्ने मैडम लिप्पेवेख़्ज़ेल के लगभग सब्भे किरायेदार अन्दर वला कमरा सब से उमड़ पड़ते गेलइ आउ शुरुआत में तो दरवजवा पर भीड़ लगइते गेलइ, लेकिन बाद में कमरा के अन्दर बाढ़ नियन आके जमघट लगावे लगलइ । कतेरिना इवानोव्ना भड़क उठलइ ।
"कम से कम शांति से मरे तो देते जा !" ऊ पूरे भीड़ पर चिल्लइलइ, "ई कइसन तमाशा बना के रखते गेलऽ ह ! सिगरेट के साथ ! खों-खों-खों ! कम से कम टोप तो पहन लेते जा ! ... एगो तो टोप में हकऽ ... भागऽ हियाँ से ! कम से कम मरलको के तो लिहाज करते जा !"
खोंखी से ओकर दम घुट गेले हल, लेकिन ओकर डाँट के असर पड़लइ । जाहिर हलइ, कि कतेरिना इवानोव्ना ओकन्हीं के डरो पैदा कर देलके हल; किरायेदार सब एक-एक करके वापिस दरवाजा तरफ ठेलम-ठेली करते चल गेलइ, संतोष के अइसन आन्तरिक अनुभव करते, जे हमेशे देखल जा हइ, नजदीकी से कजदीकी रिश्तेदारो सबन में, जब ओकन्हीं के कोय नजदीकी के आकस्मिक दुर्घटना घट जा हइ, आउ जेकरा से एक्को अदमी, बिन कोय अपवाद के, मुक्त नयँ होवऽ हइ, चाहे हार्दिकतम सहानुभूति आउ संवेदना काहे नयँ होवे ।
आउ एन्ने दरवाजा के बहरसी अस्पताल के बारे अवाज सुनाय देलकइ, कि हियाँ खाली-पीली (बेकार में) शांति भंग करे के नयँ चाही हल ।
"ई न कहीं कि मरहूँ के जरूरत नयँ हलइ !" कतेरिना इवानोव्ना चिल्लइलइ आउ लपकके दरवाजा खोलहीं जा रहले हल, ताकि अपन सारा गोस्सा ओकन्हीं पर फोड़ दे, लेकिन ठीक दरवजवे पर मैडम लिप्पेवेख़्ज़ेल से मुठभेड़ हो गेलइ, जेकरा अभी-अभी दुर्घटना के सूचना मिल पइले हल आउ माहौल ठीक करे खातिर ऊ दौड़ल-दौड़ल आ रहले हल । ऊ बेहद झगड़ालू आउ बेलगाम जर्मन औरत हलइ ।
"आह, हे भगमान !" ऊ अपन दुन्नु हाथ जकड़ लेलकइ, "तोर मरद पीयल, घोड़वा चाँप देलकउ । ओकरा अस्पताल में ! हम मालकिन हकूँ !"
"अमालिया लूदविगोव्ना ! हम तोहरा से विनती करऽ हियो कि जरी सोच-समझके बात करऽ", कतेरिना इवानोव्ना अकड़के बात शुरू कइलकइ (मकान-मालकिन से ऊ हमेशे अकड़ के तान में बात करऽ हलइ, ताकि ओकरा 'अपन हैसियत ध्यान में रहइ', आउ अभियो खुद के ई संतोष से वंचित रहे ल नयँ चाहऽ हलइ), "अमालिया लूदविगोव्ना ..."
"हम तोहरा पहिलहूँ एक तुरी बतइलियो हल, कि हमरा कभी अमाल लूदगोव्ना बोले के हिम्मत नयँ करे के; हम अमाल-इवान हकूँ !"
"तूँ अमाल-इवान नयँ, बल्कि अमालिया लूदविगोव्ना हकऽ, आउ चूँकि हम मिस्टर लेबेज़नियात्निकोव जइसन तोहर चाटुकार सब में से नयँ हकियो, जे दरवाजा के पीछू में हँस रहलो ह (दरवाजा के पीछू वास्तव में हँसी आउ चीख सुनाय देलकइ - 'भिड़ गेलइ दुन्नु !'), त हम हमेशे तोहरा अमालिया लूदविगोव्ना कहके पुकारबो, हलाँकि पक्का ई हमरा समझ में नयँ आवऽ हको, कि तोहरा ई नाम काहे नयँ अच्छा लगऽ हको । तूँ खुद्दे देख रहलऽ ह, कि सिम्योन ज़ख़ारोविच के साथ की होले ह; ऊ मर रहला ह । तोरा से हम अभी ई दरवाजा के बन करे लगी आउ हियाँ अन्दर केकरो नयँ आवे देवे लगी विनती करऽ हियो । कम से कम शांति से मरे तो देहो ! नयँ तो, हम विश्वास देलावऽ हियो, बिहाने तोर व्यवहार के सूचना गवर्नर-जेनरल के मालूम पड़ जइतो । राजकुमार हमरा तब से जानऽ हथिन, जब हम नवयुवती हलिअइ आउ सिम्योन ज़ख़ारोविच के बारे खूब अच्छा से आदगारी हइ, जिनका पर कइएक तुरी उपकार कर चुकलथिन हँ । ई बात सब्भे के मालूम हइ, कि सिम्योन ज़ख़ारोविच के कइएक दोस्त आउ संरक्षक हलथिन, जिनका ऊ खुद्दे, अपन कमबख्त कमजोरी के बारे सोचके, अपन कुलीन गौरव के चलते मिलना-जुलना छोड़ देलका हल, लेकिन अब (ऊ रस्कोलनिकोव तरफ इस्तारा कइलकइ) हमन्हीं के मदत कर रहला ह एगो उदार नवयुवक, जिनका साधन आउ सम्पर्क हइ, आउ जिनका सिम्योन ज़ख़ारोविच बचपने से जानऽ हला, आउ ई पक्का विश्वास कर ल, अमालिया लूदविगोव्ना ... "
ई सब बात बेहद तेजी से कहल गेले हल, जइसे-जइसे बात आगे बढ़लइ, ओइसे-ओइसे आउ तेजी से, लेकिन खोंखी ई कतेरिना इवानोव्ना के वाक्चातुर्य (eloquence) के अचानक बाधित कर देलकइ । ठीक एहे पल मरे वला होश में आ गेलइ आउ कराह उठलइ, आउ ऊ ओकरा भिर दौड़के गेलइ । घायल अदमी आँख खोललकइ, आउ बिन पछनलहीं आउ बिन आद कइलहीं, अपन सामने खड़ी रस्कोलनिकोव के देखे लगलइ । ऊ साँस मोसकिल से, गहरा आउ विरल रूप से ले रहले हल; ओकर होंठ के कोना से खून रिस रहले हल; निरार पर पसेना के बून छलक अइले हल । रस्कोलनिकोव के नयँ पछानला पर ऊ बेचैनी से चारो तरफ देखे लगलइ । कतेरिना इवानोव्ना ओकरा उदास, लेकिन स्थिर दृष्टि से देख रहले हल, आउ ओकर आँख से लोर बह रहले हल ।
"हे भगमान ! उनकर पूरा सीना कुचला गेले ह ! खूने खून !" ऊ हताश होके बोललइ । "उनकर देह पर से सब्भे बाहरी पोशाक उतार देवे के चाही ! थोड़े सन घूम जा, सिम्योन ज़ख़ारोविच, अगर घूम सकऽ ह तो", ऊ चीखके ओकरा से कहलकइ ।
मरमेलादोव ओकरा पछान लेलकइ ।
"पादरी !" ऊ भर्राल अवाज में बोललइ ।
कतेरिना इवानोव्ना खिड़की भिर चल गेलइ, खिड़की के चौखट पर निरार झुका लेलकइ आउ हताश स्वर में बोललइ -
"ओह, लानत हइ ई जिनगी पर !"
"पादरी !" मिनट भर के चुप्पी के बाद मरे वला फेर से बोललइ ।
"बो-ला-वे ल च-ल गे-लो !" कतेरिना इवानोव्ना ओकरा चीखके बतइलकइ; ऊ चीख सुनलकइ आउ चुप हो गेलइ । सहमल आउ उदास दृष्टि से ऊ ओकरा खोज रहले हल; ऊ फेर से ओकरा भिर वापिस आ गेलइ आउ सिरहाना के पास खड़ी हो गेलइ । ऊ कुछ सहज महसूस कइलकइ, लेकिन जादे देर तक नयँ ।
जल्दीए ओकर नजर छोटकी लिदोचका (ओकर लाडली) पर टिक गेलइ, जे कोनमा में दौरा पड़ल नियन काँप रहले हल, आउ ओकरा तरफ अचरज से अपन भोली-भाली आँख से एकटक देख रहले हल ।
"आ ... ह ... ", ऊ बेचैनी से ओकरा तरफ इस्तारा कइलकइ । ऊ कुछ तो कहे ल चाह रहले हल ।
"आउ की ?" कतेरिना इवानोव्ना चिल्लइलइ ।
"खाली गोड़ ! खाली गोड़ !" ऊ बड़बड़इलइ, सनकी नजर से लड़की के छोटगर खाली गोड़ तरफ इस्तारा करते।
"चु-प !" कतेरिना इवानोव्ना नराज होके चिल्लइलइ, "खुद्दे जानऽ ह, काहे ऊ खाली गोड़ हकइ !"
"शुक्र हइ, डाक्टर आ गेला !" खुशी से रस्कोलनिकोव चिल्ला उठलइ ।
डाक्टर अंदर घुसला, साफ-सुथरा बुढ़गर, जर्मन, चारो तरफ संदेह के नजर से देखते; रोगी के पास गेला, नाड़ी जँचलका, सवधानी से सिर टटोलके देखलका, आउ कतेरिना इवानोव्ना के मदत से खून से लथपथ कमीज के बोताम खोल देलका आउ रोगी के छाती उघार देलका ।
पूरा छाती घायल, कुचलाल आउ विकृत हलइ; दहिना तरफ के कइएक पसली टूट गेले हल । बामा तरफ से ठीक दिल के उपरे, एगो अशुभ, बड़गर, पीयर-कार धब्बा हलइ, खुर के क्रूर प्रहार । डाक्टर भौं सिकोड़लका । पुलिस वला उनका बतइलकइ, कि घायल अदमी चक्का में फँस गेले हल, आउ घसटाल, घूमते, रोड पर करीब तीस कदम तक चल गेले हल ।
"ई तो अचरज के बात हइ कि कइसे ऊ होशो में आ गेलइ", धीरे से डाक्टर फुसफुसाके रस्कोलनिकोव के बतइलका ।
"तोहरा की कहना हको ?" ऊ पुछलकइ ।
"अभी मर जइतइ ।"
"की वास्तव में कोय आशा नयँ हइ ?"
"बिलकुल नयँ ! अन्तिम साँस पर हइ ... एकर अलावे, मथवा तो खतरनाक रूप से घायल हइ ... हुँ । शायद, खून निकासल जा सकऽ हइ ... लेकिन ... एकरा से कोय फयदा नयँ । पाँच चाहे दस मिनट में पक्का मर जइतइ।"
"त बेहतर हइ कि खून निकासके देखहो !"
"शायद ... लेकिन, हम पहिलहीं बता दे हियो, कि ई बिलकुल बेकार होतो ।"
एहे दौरान कुछ आउ कदम के आहट सुनाय देलकइ, प्रवेशमार्ग में भीड़ रस्ता देलकइ, आउ उज्जर केश वला, बुढ़गर, एगो पादरी अंतिम संस्कार के सारा साज-समान लेके दहलीज पर हाजिर होलइ । रोडे पर से एगो पुलिस वला ओकरा बोलावे खातिर चल गेले हल । डाक्टर तुरते ओकरा लगी जगह देलका, आउ दुन्नु परस्पर अर्थपूर्ण दृष्टि से देखलका । रस्कोलनिकोव डाक्टर के कुछ देर खातिर भी इंतजार करे लगी विनती कइलकइ । ऊ कन्हा बिचकइलका आउ ठहर गेला ।
सब कोय पीछू हट गेलइ । अपराध-स्वीकरण (confession) के संस्कार थोड़हीं देर में समाप्त हो गेलइ । मरे वला के शायदे ठीक से कुछ समझ में आ रहले हल; ऊ खाली टुट्टल-फुट्टल आउ अस्पष्ट अवाज निकास पइलकइ । कतेरिना इवानोव्ना लिदोचका के लेलकइ, कुरसी पर से बुतरुआ के उठइलकइ, आउ कोनमा में स्टोव के पास जाके घुटना टेक देलकइ, आउ बुतरुअन के अपना सामने घुटना टेकवइलकइ । छोटकी लड़किया काँप रहले हल; लड़का अपन नंगे घुटना पर बइठल, नियमित रूप से अपन हाथ उपरे उठावइ, क्रॉस के पूरा निशान बनावइ, आउ जमीन पर झुक जाय, आउ निरार टेक देय, अइसन लगऽ हलइ कि जेकरा से ओकरा विशेष आनंद मिल्लऽ हलइ । कतेरिना इवानोव्ना दाँत से अपन होंठ दबइले आँसू रोकले हलइ; ओहो प्रार्थना कर रहले हल, आउ कभी-कभी बुतरुआ के कमीज सीधा कर ले हलइ; घुटना के बल प्रार्थना करते आउ बिन उठले, ऊ दराजदार अनवारी के उपरे से ओढ़नी उठा लेलकइ आउ लड़की के बिलकुल नंगा कन्हा पर डाल देलकइ । एहे दौरान उत्सुक लोग अन्दर के कमरा सब के दरवाजा फेर से खोले लगलइ । दर्शक लोग आउ समुच्चे ज़ीना से किरायेदार लोग के प्रवेशद्वार में भीड़ लगातार घना होल जा हलइ, लेकिन कमरा के दहलीज कोय नयँ पार कइलकइ । खाली एगो मोमबत्ती पूरे दृश्य के प्रकाशित कर रहले हल ।
ठीक ओहे समय प्रवेशमार्ग से भीड़ के तेजी से चीरके पोलेन्का पहुँचलइ, जे दौड़ल अपन बहिनी के बोलावे लगी गेले हल । ऊ अन्दर घुसलइ, तेजी से दौड़े के वजह से ऊ मोसकिल से साँस लेब करऽ हलइ, अपन ओढ़नी उतार लेलकइ, आँख से अपन मइया के खोजलकइ, ओकरा बिजुन अइलइ आउ कहलकइ, "आ रहलो ह ! रोडवा पर मिललो हल !" ओकर मइया ओकरा टेहुना के बल झुका देलकइ आउ अपन बगल में कर लेलकइ । भीड़ के चीरके चुपचाप आउ सहमल-सहमल एगो लड़की अन्दर अइलइ, आउ तंगी, चिथड़ा, मौत आउ निराशा के बीच ई कमरा में ओकर अचानक आगमन एगो विचित्र बात हलइ । ओहो चिथड़ा में हलइ; ओकर पोशाक एक ग्रोश [1] के (अर्थात् बहुत सस्ता या साधारण) हलइ, लेकिन बाजारू ढंग पर सजावल-सँवारल, अपन खास दुनियाँ में प्रचलित स्वाद आउ नियम के मोताबिक, बिलकुल स्पष्ट आउ शरमनाक विशिष्ट उद्देश्य के दर्शावऽ हलइ । सोनिया प्रवेशमार्ग में दहलीज पर रुक गेलइ, लेकिन दहलीज पार नयँ कइलकइ, आउ चारो तरफ भौंचक होल देखे लगलइ, लगऽ हलइ, जइसे ओकरा लगी सब कुछ अनजान हलइ; चार तुरी बिक चुकला के बाद पहुँचल अपन भड़कीला रेशमी पोशाक, जे हियाँ पर बेतुका हलइ, जेकर लम्मा आउ भद्दा पुछल्ला, आउ बड़गर क्रिनोलिन (साया), जे पूरा प्रवेशद्वार के छेक लेलके हल, आउ ओकर हलका रंग के जुत्ती, आउ छतरी, जेकर रात में कोय जरूरत नयँ हलइ, लेकिन जेकरा अपना जौरे लेले अइले हल, आउ पुआल के गोल बेडौल टोप जेकरा में सुनहरा रंग के पंख लगल हलइ - ई सब के बारे भी भूल गेले हल । ई बचकाना, एक तरफ झुक्कल, पेन्हल टोप के निच्चे देखाय दे रहले हल एगो दुब्बर-पातर, पीयर आउ सहमल छोटगर चेहरा, मुँह खुल्लल आउ भय से एकदम स्थिर होल आँख । सोनिया छोटगर कद के कोय अठारह साल के लड़की हलइ, दुब्बर-पातर, लेकिन काफी सुन्दर सुनहरा केश वली, विलक्षण नीला रंग के आँख वली । ऊ बिछौना आउ पादरी तरफ एकटक देख रहले हल; तेजी से चलके आवे चलते ओहो हाँफ रहले हल । आखिरकार कानाफूसी, भीड़ में से कुछ शब्द, शायद, ओकरा तक उड़के अइलइ । ऊ निच्चे तरफ देखलकइ, दहलीज से एक कदम पार कइलकइ आउ कमरा में खड़ी हो गेलइ, लेकिन तइयो अभी तक दरवजवे भिर हलइ ।
अपराध-स्वीकरण (confession) आउ प्रभु-भोज (communion) समाप्त हो गेलइ । कतेरिना इवानोव्ना फेर से अपन मरद के बिछौना भिर अइलइ । पादरी पीछू हट गेलइ, आउ चलते-चलते, कतेरिना इवानोव्ना के उपदेश आउ सांत्वना के दू शब्द कहे लगी मुड़लइ ।
"आ एकन्हीं के हम की करबइ ?" बुतरुअन तरफ इस्तारा करते ऊ बीच में तीक्ष्ण स्वर में आउ चिढ़के बोललइ ।
"भगमान दयालु हका; सर्वशक्तिमान से सहायता के आशा करऽ", पादरी शुरू कइलकइ ।
"एह ! दयालु, लेकिन हमन्हीं लगी नयँ !"
"ई पाप हइ, पाप, मैडम", सिर हिलाते पादरी टिप्पणी कइलकइ ।
"आउ ई पाप नयँ हइ ?" मरे वला तरफ इस्तारा करते कतेरिना इवानोव्ना चिल्ला उठलइ ।
"शायद, ऊ लोग, जे अनजाने में ई दुर्घटना के कारण बनला ह, तोहरा हर्जाना देवे लगी सहमत हो जइता, कम से कम, आमदनी के नयँ रह गेला पर ..."
"तूँ हमर बात नयँ समझलऽ !" अपन हाथ हिलइते गोस्सा में कतेरिना इवानोव्ना चिल्ला उठलइ । "आ ऊ कउन बात के हर्जाना देता ? ई खुद्दे पी-पाके घोड़वा के निच्चे आ गेलइ ! कइसन आमदनी ? एकरा से कोय आमदनी नयँ, बल्कि खाली यातना हलइ । आउ ई पियक्कड़ सब कुछ पी गेलइ । ई हमन्हीं हीं चोरी कइलक आउ कलाली ले गेल, ई सब (बुतरुअन) के आउ हम्मर जिनगी के कलाली में बरबाद कर देलक ! आउ ई भगमान के किरपा हकइ, कि ई मर रहल ह ! अब हानि कम होत !"
"मरे बखत क्षमा कर देवे के चाही । ई पाप हइ, मैडम, अइसन बात मन में लाना महापाप हइ !"
कतेरिना इवानोव्ना रोगी के पास व्यस्त रहलइ । कभी ऊ ओकरा पीये लगी पानी देय, कभी सिर से पसेना आउ खून पोछइ, तकिया सीधा करइ आउ पादरी के साथ बातचीत करइ, कभी-कभी ओकरा तरफ काम करते समय मुड़ जाय ।
"आह, फ़ादर ! ई खाली शब्द हकइ, शब्द ! क्षमा ! ऊ तो निसा में धुत्त अइते हल, अगर ऊ नयँ कुचलइते हल तो, ओकरा तो एक्के गो कमीज हइ, पूरा गंदा-संदा, आउ फट्टल-चिट्टल, ऊ तो लोघड़ जइते हल नीन लेवे लगी, आ हम सुबह तक पानी छपछपइते रहतिए हल, ओकर उतारल कपड़ा आउ बुतरुअन वला धोते रहतिए हल, आउ खिड़की के बाहर सुखइतिए हल, आउ अइसीं जब सुबह होते हल, त रफू करे लगी बइठ जइतिए हल - आउ अइसीं हमर रात गुजरऽ हइ ! ... त क्षमा के बात कइला से की फयदा ! हम तो क्षमा कर चुकलिए ह !"
गहरा, भयंकर खोंखी ओकर बात के बाधा डाल देलकइ । ऊ रूमाल पर थुकलकइ आउ पादरी के देखावे लगी आगे कइलकइ, दरद के मारे दोसर हाथ से अपन छाती पकड़ले हलइ । रूमाल पूरा खून में सन्नल हलइ ...
पादरी अपन सिर निच्चे कर लेलकइ आउ कुछ नयँ बोललइ ।
मरमेलादोव मौत के अन्तिम क्षण के संघर्ष कर रहले हल; ऊ कतेरिना इवानोव्ना के चेहरा से अपन नजर नयँ हटा रहले हल, जे फेर ओकरा उपरे झुक्कल हलइ । ऊ लगातार ओकरा कुछ कहे ल चाह रहले हल; ऊ कइसूँ अपन जीभ हिलाके कुछ अस्पष्ट शब्द निकासे ल शुरू कइलकइ, लेकिन कतेरिना इवानोव्ना, ई समझके, कि ऊ ओकरा से क्षमा माँगे ल चाह रहले ह, तुरतम्मे आदेश के लहजा में ओकरा पर चिल्लइलइ -
"चु--प ! कोय जरूरत नयँ ! ... जानऽ हिअउ, कि की कहे लगी चाह रहलँऽ हँ ! ...", आउ रोगी चुप हो गेलइ; लेकिन ओहे क्षण ओकर भटकत नजर दरवाजा के उपरे पड़लइ, आउ ऊ सोनिया के देखलकइ ...
अभी तक ऊोकर नजर ओकरा पर नयँ पड़ले हल - ऊ कोना में छाया में खड़ी हलइ ।
"केऽ हइ ? केऽ हइ ?" ऊ अचानक भर्राल आउ हाँफते अवाज में बोललइ, पूरा भयभीत होल, भय से आँख से दरवाजा तरफ इशारा करते, जाहाँ पर ओकर बेटी खड़ी हलइ, आउ उट्ठे के कोशिश कइलकइ ।
"पड़ल रह ! प-ड़-ल र-ह !" कतेरिना इवानोव्ना चिल्ला उठलइ ।
लेकिन ऊ अस्वाभाविक प्रयास से अपन हाथ के सहारे अपना के टिका लेलकइ । ऊ वहशी ढंग से एकटक अपन बेटी के देखते रहलइ, मानूँ ओकरा पछान नयँ पा रहल होवे । ऊ ओकरा एक्को तुरी अइसन पोशाक में नयँ देखलके हल । अचानक ऊ ओकरा पछान लेलकइ - अपमानित, टुट्टल, फैशनदार पोशाक पेन्हले आउ लज्जित मर रहल अपन बाप से बिदाई लेवे खातिर नम्रतापूर्वक अपन बारी के इंतजार कर रहले हल । ओकर चेहरा पर असीम वेदना झलक रहले हल ।
"सोनिया ! बेटी ! माफ कर दे !" ऊ चिल्लइलइ आउ ओकरा लगी अपन हाथ बढ़ावे के कोशिश कइलकइ, लेकिन संतुलन खोके ऊ सोफा पर से सीधे मुँह के बल जमीन पर धड़ाम से गिर गेलइ; लोग ओकरा उठावे खातिर लपकलइ, आउ फेर से सोफा पर पाड़ देते गेलइ, लेकिन अब ऊ मर रहले हल । सोनिया के हलका चीख निकस गेलइ, पास दौड़के गेलइ, ओकरा गले लगा लेलकइ आउ आलिंगने में देर तक रखले रहलइ । ऊ ओकरे बाँह में अपन प्राण त्याग देलकइ ।
"अपन मुक्ति पा लेलकइ !" कतेरिना इवानोव्ना अपन मरद के लाश देखके चिल्ला उठलइ, "लेकिन हम अब की करूँ ? हम एकरा दफनामूँ कइसे ! आ एकन्हीं के, एकन्हीं के बिहान खिलामूँ कउची ?"
रस्कोलनिकोव कतेरिना इवानोव्ना के पास गेलइ ।
"कतेरिना इवानोव्ना", ऊ ओकरा कहे ल शुरू कइलकइ, "पिछले सप्ताह तोहर स्वर्गीय पति हमरा अपन पूरा जिनगी आउ सब्भे परिस्थिति के बारे बतइलथुन हल ... विश्वास रक्खऽ, कि ऊ तोहरा बारे बहुत आदर से बात कइलथुन हल । ई शाम से, जब हम जनलियो, कि तोहन्हीं सब्भे से उनका केतना लगाव हलो आउ विशेष करके तोहरा, कतेरिना इवानोव्ना, ऊ केतना आदर आउ प्यार करऽ हलथुन, बावजूद अपन ई कमबख्त कमजोरी के, तब ई शाम से हमन्हीं दुन्नु में दोस्ती हो गेलइ ... अभी हमरा अवसर द ... कुछ करे खातिर ... अपन स्वर्गीय मित्र के ऋण चुकावे खातिर । अइकी ... बीस रूबल, लगऽ हइ, आउ अगर एकरा से तोहर मदत हो सकऽ हको, त ... हम ... एक शब्द में, हम फेर अइबो - हम जरूर अइबो ... हम, शायद, बिहाने अइबो ... अब हम चलऽ हियो !"
आउ ऊ तेजी से कमरा से निकस गेलइ, जल्दी से जल्दी भीड़ के चीरते ज़ीना पर पहुँच गेलइ; लेकिन भीड़ में अचानक निकोदिम फ़ोमिच से मुठभेड़ हो गेलइ, जिनका दुर्घटना के बारे सूचना मिल गेले हल आउ व्यक्तिगत रूप से सुव्यवस्था स्थापित करे ल चाह रहला हल । थाना में होल घटना के बाद से ओकन्हीं बीच भेंट नयँ होले हल, लेकिन निकोदिम फ़ोमिच तुरते ओकरा पछान लेलथिन ।
"ओ, तूँ हकऽ ?" ऊ ओकरा पुछलथिन ।
"मर गेलइ", रस्कोलनिकोव जवाब देलकइ । "डाक्टर आके गेला, पादरी आके गेला, सब कुछ ठीक-ठाक हो गेलइ । बेचारी औरतिया के बहुत परेशान नयँ करथिन, अइसीं ऊ तपेदिक (टीबी) के रोगी हइ । ओकरा ढाढ़स बँधाथिन, अगर कर सकऽ हथिन ... अपने दयालु व्यक्ति हथिन, हम जानऽ हिअइ ...", ऊ मुसकइते बात आगे बढ़इलकइ, उनकर आँख में आँख डालके देखते ।
"लेकिन तूँ तो पूरा खून से लथपथ हकऽ", निकोदिम फ़ोमिच टिप्पणी कइलथिन, ललटेन के रोशनी में रस्कोलनिकोव के वास्कट पर कइएक ताजा धब्बा देखके ।
"हाँ, भींग गेलिअइ ... हम तो खून में नहा गेलिअइ !" रस्कोलनिकोव कुछ विशेष तान से कहलकइ, फेर मुसकइलइ, सिर हिलइलकइ आउ ज़ीना पर से उतरके निच्चे चल गेलइ ।
ऊ चुपचाप उतर रहले हल, बिन कोय जल्दीबाजी के, पूरा बोखार में, लेकिन ओकरा एकर कोय आभास नयँ हलइ, पूरा आउ शक्तिशाली जीवन के नयका, असीम संवेदना अचानक उमड़ पड़ला के चलते ओकरा में बिलकुल लीन । ई संवेदना के ओइसनका संवेदना से तुलना कइल जा सकऽ हइ, जे केकरो मृत्युदंड के सजा सुना देवल व्यक्ति के तब होवऽ हइ, जब ओकरा अचानक आउ अप्रत्याशित रूप से क्षमादान मिल जा हइ ।
आधा ज़ीना पार कर चुकल ओकरा भिर से घर वापिस जा रहल पादरी गुजरलइ; रस्कोलनिकोव चुपचाप ओकरा साथ मौन सलामी के आदान-प्रदान करके आगे जाय देलकइ । लेकिन उतरे लगी कुच्छे अंतिम सीढ़ी बाकी रह गेले हल, कि ओकरा अचानक अपना पीछू तेजी से केकरो उतरे के आहट सुनाय देलकइ । कोय तो ओकरा पीछू-पीछू आ रहले हल । ई पोलेन्का हलइ; ऊ ओकरा पीछू दौड़ल आ रहले हल आउ पुकार रहले हल - "सुनहो न ! सुनहो न !"
ऊ ओकरा तरफ मुड़लइ । ऊ अंतिम सीढ़ी तक दौड़के पहुँच गेलइ आउ बिलकुल ओकरे सामने आके रुकलइ, एक सीढ़ी उपरे । प्रांगण से मद्धिम-मद्धिम रोशनी आ रहले हल । रस्कोलनिकोव लड़की के दुब्बर-पातर लेकिन सुंदर चेहरा देखके पछान गेलइ, जे ओकरा तरफ मुसका रहले हल आउ बचकाना खुशी के साथ ओकरा देख रहले हल । ऊ कोय समाद लेके दौड़ते आ रहले हल, जे स्पष्ट रूप से ओकरा बड़ी अच्छा लग रहले हल ।
"सुनहो न, तोहर नाम की हको ? ... आ काहाँ रहऽ हकहो ?" ऊ जल्दी-जल्दी हँफते-हँफते स्वर में पुछलकइ । ऊ ओकर कन्हवा पर अपन दुन्नु हाथ रखलकइ आउ एक तरह के खुशी के साथ ओकरा तरफ देखते रहलइ । ओकरा, ओकरा तरफ देखे में बहुत अच्छा लग रहले हल, ओकरा खुद्दे नयँ समझ में आ रहले हल कि काहे ।
"आ तोहरा केऽ भेजलथुन हँ ?"
"हमरा सोनिया दीदी भेजलको ह", लड़की उत्तर देलकइ, आउ अधिक मुसकाके ।
"हम समझ रहलियो हल, कि तोहरा सोनिये दीदी भेजलथुन होत ।"
"हमरा मइयो भेजलको ह । जब सोनिया दीदी भेजे लगल, त मइयो हमरा भिर आल आउ बोलल - 'जल्दी से दौड़के जो, पोलेन्का !' "
"आ तूँ सोनिया दीदी के प्यार करऽ हो ?"
"हम ओकरा सबसे जादे प्यार करऽ ही !" ऊ एक प्रकार के विशेष दृढ़ता के साथ बोललइ, आउ ओकर मुसकान अचानक आउ गंभीर हो गेलइ ।
"आ हमरा प्यार करबहो ?"
जवाब के बदले ऊ देखलकइ कि लड़की के चेहरा, आउ सिकुड़ल आउ आगू तरफ निकसल होंठ, भोलेपन से ओकरा चुम्मे खातिर ओकरा तरफ आगू बढ़ रहले हल । अचानक सलाय के काँटी नियर दुब्बर-पातर ओकर बाँह ओकरा कसके लपेट लेलकइ, मथवा ओकर कन्हा पर झुक गेलइ, आउ लड़की चुपके-चुपके कन्ने लगलइ, चेहरा ओकरा से लगातार अधिकाधिक दबइते ।
"पापा खातिर हमरा दुख हके !" एक मिनट के बाद ऊ बोललइ, लोर से भिंगल अपन चेहरा उठइते आउ हथवा से लोर पोछते, "अब तो मुसीबते-मुसीबत आल हके", ऊ अप्रत्याशित रूप से आगे बोललइ, अइसन विशेष सशक्त भाव से, जे बुतरुअन बेहद प्रयास करके अपनइते जा हइ, जब ओकन्हीं अचानक 'बड़कन' नियन बात करे लगी चाहऽ हइ ।
"आ पापा तोरा मानऽ हलथुन ?"
"ऊ लिदोचका के हमन्हीं सब में से सबसे जादे मानऽ हलथिन", ऊ बहुत गंभीर मुद्रा में आउ बिन मुसकइले बात जारी रखलकइ, बिलकुल बड़का नियन बात करते, "ई कारण से मानऽ हलथिन, कि ऊ छोट्टे गो हइ, आउ एहो कारण से, कि ऊ बेमार रहऽ हइ, आउ ओकरा लगी हमेशे कुछ न कुछ उपहार लावऽ हलथिन, आउ हमन्हीं के पढ़े लगी सिखावऽ हलथिन, आ हमरा व्याकरण आउ ईश्वरीय नियम", ऊ बड़ी गौरव के साथ बोललइ, "आ मम्मी कुछ नयँ बोलऽ हलइ, आ हमन्हीं जन्नऽ हलिअइ, कि ओकरा ई सब पसीन पड़ऽ हलइ, आउ पापा के ई बात मालूम हलइ, आ मम्मी हमरा फ्रेंच पढ़ावे लगी चाहऽ हइ, काहेकि हमरा अब शिक्षा प्राप्त करे के उमर हो गेलइ ।"
"आ तोहन्हीं के प्रार्थना करे आवऽ हको ?"
"हाँ, काहे नयँ, कर सकऽ हिअइ ! बहुत पहिले से; हम, काहेकि बड़गो हो गेलिए ह, त अपने आप चुपचाप प्रार्थना कर ले हिअइ, आ कोल्या आउ लिदोचका मम्मी के साथ जोर-जोर से; पहिले ओकन्हीं 'मरियम' के प्रार्थना करते जा हइ, आ बाद में आउ एक प्रार्थना – ‘हे भगमान, सोनिया दीदी के माफ कर द आउ आशीर्वाद द’, आ बाद में आउ – ‘भगमान, हमर दोसरका पापा के भी माफ कर द आउ आशीर्वाद द’, काहेकि हमर बड़का पापा तो पहिलहीं मर गेला, आ ई तो दोसरका हका, आ हमन्हीं उनको लगी प्रार्थना करऽ हियो ।"
"पोलेन्का, हमर नाम रोदियोन हको; कभी हमरो लगी प्रार्थना कर लीहऽ, आउ '(भगमान के) सेवक रोदियोन' खातिर - बस, आउ कुछ नयँ ।"
"अपन बाकी सारी जिनगी हम तोरा खातिर प्रार्थना करते रहबो", उत्साह से लड़की बोललइ आउ अचानक फेर से हँस पड़लइ, ओकरा तरफ लपकलइ आउ कसके ओकरा से लिपट गेलइ ।
रस्कोलनिकोव ओकरा अपन नाम बतइलकइ, पता देलकइ आउ बिहाने पक्का आवे के वादा कइलकइ । लड़की ओकरा से बिलकुल खुश होके चल गेलइ । दस से उपरे बज गेले हल, जब ऊ बाहर सड़क पर निकसलइ । पाँच मिनट के बाद ऊ ठीक ओहे पुल पर खड़ी हलइ, जाहाँ से हाले में औरतिया पनिया में छलाँग लगा देलके हल ।
"बहुत हो गेलइ !" ऊ दृढ़तापूर्वक आउ विजयी भाव से बोललइ, "मरीचिका दूर हट, मिथ्या भय दूर हट, भूत-पिशाच दूर हट ! ... जिनगी के अस्तित्व तो हकइ ! की वास्तव में हम नयँ जी रहलिए हल ? हमर जिनगी बुढ़िया के मरला से मर नयँ गेलइ ! भगमान स्वर्ग में ओकरा आद करे, आउ ... अब बहुत हो गेलो, मैडम, अब हमर पिंड छोड़ द ! अब तो विवेक आउ प्रकाश के साम्राज्य हइ आउ ... आउ इच्छाशक्ति के ... आउ शक्ति के ... आउ अब देखल जइतइ ! अब ताकत अजमा के देख लेवल जइतइ !" ऊ घमंड से बोललइ, मानूँ कोय अदृश्य शक्ति के संबोधित करके ओकरा चुनौती दे रहल होवे । "आउ हम वस्तुतः एक अर्शीन लम्मा-चौला जमीन पर रहे लगी सहमत हो गेलिए हल !"
"... हम अभी तो कमजोर हकूँ, लेकिन ... लगऽ हके, कि सब्भे बेमारी खतम हो गेल ह । हम जानऽ हलूँ, कि दूर हो जात, जब हम आझ बाहर निकसलूँ हल । अरे हाँ, पोचिन्कोव के घर, ई तो दुइए डेग पर हइ । अइसे रज़ुमिख़िन के पास तो पक्का जाहीं के हके, चाहे बल्कि दू डेग पर नहिंयो रहइ ... ऊ बाजी जीत लेय ! ... ओकरो कुछ संतोष मिलइ, कोय बात नयँ, मिले देल जाय ! ... शक्ति, शक्ति के जरूरत हइ - शक्ति के बगैर कुछ नयँ मिलतो; आउ शक्ति तो शक्तिए से मिल्लऽ हइ, एहे बात तो ओकन्हीं के मालूम नयँ", ऊ घमंड आउ आत्मविश्वास से बात आगू बढ़इलकइ, आउ पुल पर से चल पड़लइ, मोसकिल से अपन गोड़ आगू बढ़इते । घमंड आउ आत्मविश्वास हरेक पल ओकरा में बढ़ रहले हल; हरेक अगला पल ई ऊ व्यक्ति नयँ रहऽ हलइ, जे ठीक ओकर पहिले पल में होवऽ हलइ । लेकिन अइसन की विशेष होलइ, जे ओकरा एतना परिवर्तित कर देलकइ ? ओकरा खुद्दे नयँ मालूम हलइ; ओकरा, मानूँ डूबते के तिनका मिल गेल जइसन, अचानक लगे लगलइ, कि ओहो 'जी सकऽ हइ, कि आउ जिनगी हइ, कि ओकर जिनगी बुढ़िये के साथ नयँ मर गेले ह' । शायद, ऊ बहुत जल्दी में ई निष्कर्ष निकसलके हल, लेकिन ऊ एकरा बारे नयँ सोचऽ हलइ ।
"लेकिन हम ओकरा तो अपन प्रार्थना में 'सेवक रोदियोन' के आद रक्खे ल निवेदन कइलिए हल", अचानक ओकर दिमाग में कौंधलइ, "खैर, ई तो ... बखत के बात हलइ !" ऊ बात आगू बढ़इलकइ, आउ खुद ई अपन बचकाना हरकत पर हँस पड़लइ । ऊ सर्वोत्तम मनोदशा में हलइ ।
ऊ असानी से रज़ुमिख़िन के खोज लेलकइ; पोचिन्कोव के घर में नयका किरायेदार के बारे लोग के मालूम हलइ, आउ दरबान तुरते ओकरा रस्ता बता देलकइ । आधे ज़ीना से लोग के जमघट के शोर आउ सजीव बातचीत सुनल जा सकऽ हलइ । ज़ीना पर के दरवाजा पूरा खुल्ला हलइ; चीख आउ वाद-विवाद सुनाय दे रहले हल । रज़ुमिख़िन के कमरा काफी बड़गर हलइ, करीब पनरह लोग जामा हलइ । रस्कोलनिकोव ड्योढ़ी में हीं रुक गेलइ । हुआँ, परदा के पीछू, मकान-मालकिन के दूगो नौकरानी दूगो बड़का समोवार, बोतल, प्लेट आउ मकान-मालकिन के भनसा घर से लावल पकौड़ा आउ मसालेदार क्षुधावर्द्धक (hors d'oeuvres) के थाली जुटावे के काम में दौड़-धूप कर रहले हल । रस्कोलनिकोव रज़ुमिख़िन के बाहर बोलवइलकइ । ऊ हर्षावेश में दौड़ल अइलइ । पहिलहीं नजर में ई बात साफ हलइ, कि ऊ बहुत जादे पी लेलके हल, आउ हलाँकि रज़ुमिख़िन कभियो एतना नयँ पीयऽ हलइ, कि निसा में धुत्त हो जाय, लेकिन ई तुरी कुछ तो साफ देखाय देब करऽ हलइ ।
"सुनऽ", रस्कोलनिकोव जल्दी से बोललइ, "हम खाली ई कहे लगी अइलियो, कि तूँ अपन बाजी जीत गेलऽ, कि वास्तव में ई केकरो नयँ मालूम कि हमरा साथ की हो जा सकऽ हको । हम अंदर नयँ जा सकऽ हकियो - हम एतना कमजोर हकियो, कि हम अभिये गिर जा सकऽ हकियो । आउ ओहे से नमस्ते आउ अलविदा ! आ बिहान हमरा पास अइहऽ ..."
"तूँ जानऽ ह, हम तोरा घर पहुँचा दे हियो ! जबकि तूँ खुद्दे बोलऽ ह, कि कमजोर हकऽ, त ..."
"आ मेहमान सब ? ई घुंघराला केश वला के हइ, जे अभी-अभी एद्धिर हुलकलइ ?"
"ई ? आ एकरा तो शैताने जानऽ होतइ ! चाचा जी के शायद कोय जान-पछान के हइ, लेकिन हो सकऽ हइ, कि खुद्दे आ गेले ह ... ओकन्हीं के साथ हम चाचाजी के छोड़ दे हिअइ; ई एगो हीरा व्यक्ति हथिन; खेद हइ, कि तूँ उनका साथ अभी मिल नयँ सकऽ ह । लेकिन, ओकन्हीं के, सब्भे के मारऽ गोली ! ओकन्हीं के अभी हमर जरूरत नयँ हइ, आउ हमरो जरी दम लेवे के चाही, काहेकि, भाय, तूँ बिलकुल समय पे अइलऽ ह - आउ दुइयो मिनट होतो हल, त हम झगड़ पड़तियो हल, भगमान कसम ! अइसन-अइसन झूठ के पुलिंदा आउ फालतू बात बकते जा हइ ... तूँ कल्पनो नयँ कर सकऽ ह, कि अदमी आखिरकार केतना हद तक आदत से लचार नियन झूठ बोल सकऽ हइ ! लेकिन, काहे नयँ कल्पना कइल जा सकऽ हइ ? हमन्हिंयों तो खुद्दे की झूठ नयँ बोलऽ हिअइ ? त ओकन्हीं झूठ बोलऽ हइ त बोले देहो - लेकिन बाद में झूठ नयँ बोलते जइतइ ... बइठऽ एक मिनट, हम ज़ोसिमोव के बोलइले आवऽ हियो ।"
ज़ोसिमोव एक तरह से लालची नियन झपट पड़लइ; ओकरा में एक तरह के विशेष उत्सुकता हलइ; तुरते ओकर चेहरा खिल उठलइ ।
"तूँ तुरते सो जा", ऊ फैसला कइलकइ, रोगी के यथासंभव जाँच कइला के बाद, "आ रात के खातिर एगो पुड़िया लेते जा । लेवऽ न ? हम बिलकुल हाले में एकरा तैयार कइलियो ह ... एगो फक्की ।"
"बल्कि दूगो दे द", रस्कोलनिकोव जवाब देलकइ ।
फक्की तुरतम्मे ले लेवल गेलइ ।
"ई तो बड़ी बढ़ियाँ हइ, कि तूँ खुद्दे इनका पहुँचावे जा रहलहो ह", ज़ोसिमोव रज़ुमिख़िन से कहलकइ, "जे बिहान होतइ, से देखबइ, लेकिन आझ बहुत खराबो नयँ हइ - आझ सुबह से काफी फरक हइ । शताब्दी तक जीयऽ, शताब्दी तक सीखऽ ..."
"जानऽ ह, अभी हमरा कान में ज़ोसिमोव की फुसकलको, जब हमन्हीं बाहर निकस रहलिए हल ?" रज़ुमिख़िन टुभकलइ, जइसीं ओकन्हीं बाहर रोड पर अइते गेलइ । "हम तो, भाय, तोरा सब कुछ सीधे बता दे हियो, काहेकि ओकन्हीं सब मूरख हकइ । ज़ोसिमोव हमरा कहलको कि रस्ता में हम तोरा से खुलके बात करियो आउ तोरो खुलके बात करबइयो, बाद में ओकरा बतइअइ, काहेकि ओकर विचार हइ ... कि तूँ ... पागल हो चुकलहो ह, चाहे होहीं वला हकहो । तूँ एकर कल्पना करहो ! पहिला, तूँ ओकरा से तीन गुना बुद्धिमान हकहो; दूसरा, अगर तूँ पागल नयँ हकऽ, त तोरा थूक देवे के चाही, कि ओकर दिमाग में अइसन वहम हकइ; आ तेसरा, ई मांस के टुकड़ा, आउ अपन विशेषज्ञता के अनुसार - सर्जन, के अब दिमागी रोग के बारे धुन समइले ह, आउ तोरा बारे आखिरकार ओकर ई विचार आवे के कारण हको तोर आझ वला ज़म्योतोव के साथ बातचीत ।"
"ज़म्योतोव तोरा सब कुछ बता देलको ?"
"सब कुछ, आउ बड़ी बढ़ियाँ कइलकइ । हम अब सब सच समझ गेलिअइ, आउ ज़म्योतोव भी समझ गेलइ ... अच्छऽ, आउ एक शब्द में, रोद्या ... बात ई हको ... हम अभी जरी पीयल हकियो ... लेकिन एकरा से कोय हरज नयँ ... बात ई हको, कि ई विचार ... समझऽ हो न ? वास्तव में ओकन्हीं के दिमाग में पनप रहलो हल ... समझऽ हो न ? मतलब, कोय भी खुलके बोले के साहस नयँ कर रहले हल, काहेकि ई विचारे अइसन बेहद हास्यास्पद हइ, आउ खास करके जब ई घर के पेंटिंग करे वला के पकड़ल गेलइ, त ई सब कुछ धराशायी हो गेलइ आउ हमेशे खातिर समाप्त हो गेलइ । लेकिन ओकन्हीं अइसन बेवकूफ कइसे हो सकऽ हइ ? हम तखने ज़म्योतोव के थोड़े झड़लिअइ - ई सब बात खाली हमन्हीं बीच हइ, भाय; किरपा करके, कुछ इशारो नयँ करिहऽ, जे कुछ जन्नऽ ह; हम नोटिस कइलिए ह, कि ऊ गंभीर हइ; ई बात लविज़ा के घर पर के हइ - लेकिन आझ, आझ सब कुछ साफ हो गेलइ । ई सब में मुख्य रूप से इल्या पित्रोविच के हाथ हइ ! तखने ऊ थाना में तोरा मूर्छित होवे के फयदा उठइलको हल, लेकिन बाद में खुद्दे लज्जित होलइ; हम ई जानऽ हिअइ ..."
रस्कोलनिकोव बड़ी उत्सुकता से सुन रहले हल । रज़ुमिख़िन निसा के हालत में सब भेद खुलके बता रहले हल ।
"हम तखने मूर्छित होके ई कारण से गिर गेलिए हल, कि माहौल दमघोंटू हलइ आउ तेलगर पेंट के दुर्गन्ध हलइ", रस्कोलनिकोव कहलकइ ।
"अभियो समझावऽ हइ ! आ खाली पेंट के बात नयँ हइ - सूजन पूरे महिन्ने बन रहले हल; ज़ोसिमोव तो गोवाह हकइ ! आ ई लड़का अब कइसन चूर होल हइ, कि तूँ कल्पना भी नयँ कर सकऽ हो ! बोलऽ हइ, 'ई व्यक्ति के हम कानी अँगुरी के बराबर भी नयँ हकिअइ !' मतलब, तोहर । ओकर दिल में तो कभी-कभी, भाय, निम्मन भावना आवऽ हइ । लेकिन सबक, ऊ सबक जे तूँ ओकरा आझ 'बिल्लौर महल' में देलहो, ई तो उत्कृष्टता से भी उपरे हइ! वास्तव में तूँ तो ओकरा शुरू में डेराइए देलहो हल, लगभग आक्षेप (convulsion) तक पहुँचा देलहो ! तूँ तो वस्तुतः ई सब भयंकर बकवास में ओकरा फेर से लगभग विश्वासे देला देलहो हल, आउ बाद में अचानक - ओकरा जीभ देखा देलहो, बोललहो, 'हले ले, ई ले !' सर्वोत्तम ! ऊ तो कुचला गेले ह, अब बिलकुल बरबाद हो गेले ह ! तूँ तो उस्ताद हकऽ, भगमान कसम, अइसने ओकन्हींके चाही । ओह, हम हुआँ नयँ हलूँ ! ऊ अभी तोर बेचैनी से इंतजार कर रहलो हल । पोरफ़िरी भी तोरा साथ जान-पछान करे लगी चाह रहलो ह ..."
"ओ ... त एहो ... आ हमरा ओकन्हीं पागल कइसे समझ रहले हल ?"
"नयँ, ठीक पागल नयँ । हम, भाय, लगऽ हको, बात के बहुत बढ़ा-चढ़ाके बोल देलियो ... तूँ देखवे करऽ हो, हाल में ओकरा अइसन लगलइ, कि तोरा ई एक बिन्दु पर रुचि हको; अब साफ हइ, कि काहे रुचि हकइ; सब परिस्थिति के जानते ... आउ ई कइसे तखने तोरा चिड़चिड़ा बना दे हलो आउ साथे-साथ तोर बेमारी से कइसे उलझ जा हलो ... हम तो, भाय, जरी पीयल हकियो, खाली, शैताने के ओकरा बारे मालूम, ओकरा कउनो तरह के तो विचार हइ ... हम तोरा कहऽ हियो - ऊ दिमागी बेमारी के धुन में पड़ गेलो ह । लेकिन तूँ ई बात के थूक द ..."
आधा मिनट तक दुन्नु चुप रहलइ ।
"सुनऽ, रज़ुमिख़िन", रस्कोलनिकोव बोले ल शुरू कइलकइ, "हम तोरा सीधे बता देवे ल चाहऽ हियो - हम अभी एगो मृतक के घर से होके आ रहलियो ह, एगो सरकारी किरानी मर गेलइ ... हम हुआँ अपन सब पइसा दे देलिअइ ... आउ, एकरा अलावे, हमरा एगो अभी अइसन जीव चुमलकइ, जे, अगर हम केकरो हत्या करतिए हल, तइयो ... एक शब्द में, हम हुआँ एगो आउ दोसर जीव के देखलिअइ ... एगो सुनहरा पंख के साथ ... लेकिन, हम झूठ के पुल बान्ह रहलियो ह; हमरा बड़ी कमजोरी अनुभव हो रहलो ह, हमरा सहारा द ... अभी इका ज़ीना हको ..."
"तोरा की हो गेलो ह ? की बात हको ?" रज़ुमिख़िन चिंतित होके बोललइ ।
"सिर में जरी चक्कर आ रहल ह, लेकिन बात ई नयँ हइ, बल्कि ई, कि हम बहुत उदास हकूँ, केतना उदास ! बिलकुल औरत नियन ... वास्तव में ! देखऽ, ई की हकइ ? देखऽ ! देखऽ !"
"की हइ ?"
"की वास्तव में देखाय नयँ दे हको ? हमर कमरा में रोशनी, देखऽ हो ? दरार में ..."
ओकन्हीं अन्तिम सीढ़ी पर खड़ी हलइ, मकान-मालकिन के दरवाजा भिर, आउ वास्तव में निच्चे से देखाय देब करऽ हलइ, कि रस्कोलनिकोव के दड़बा में रोशनी हकइ ।
"अजीब बात हइ ! शायद नस्तास्या होतइ ।" रज़ुमिख़िन टिप्पणी कइलकइ ।
"ऊ ई बखत कभी हमरा हीं नयँ आवऽ हइ, आउ ऊ तो कब के सुत्ते लगी चल गेले होत, लेकिन ... हमरा लगी कोय फरक नयँ पड़ऽ हइ ! अलविदा !"
"की मतलब ? हम तो तोरा पहुँचाइए देबो, दुन्नु साथे अन्दर चलल जाय !"
"हम जानऽ हियो, कि हमन्हीं दुन्नु साथे अन्दर जइते जइबइ, लेकिन हमरा एज्जे परी हाथ मिलावे के मन करऽ हको आउ हिएँ से तोरा अलविदा कहे के । अच्छऽ, हाथ द, अलविदा !"
"तोरा की हो गेलो ह, रोद्या ?"
"कुछ नयँ; चलल जाय; तूँ गोवाह होबऽ ..."
ओकन्हीं ज़ीना पर चढ़े लगलइ, आउ रज़ुमिख़िन के दिमाग में एक विचार कौंधलइ, कि ज़ोसिमोव शायद सही हइ । "अरे, हम तो अपन बकबक से ओकरा परेशान कर देलिअइ !" ऊ अपने आप बड़बड़इलइ । अचानक दरवाजा के पास पहुँचला पर ओकन्हीं के कमरा में अवाज सुनाय देलकइ ।
"हियाँ की हो रहले ह ?" रज़ुमिख़िन चिल्लइलइ ।
रस्कोलनिकोव पहिले दरवाजा पकड़लकइ आउ ओकरा पूरा खोल देलकइ, खोललकइ आउ चौखट पर अवाक् खड़ी रह गेलइ ।
ओकर माय आउ बहिन ओकर सोफा पर बइठल हला आउ डेढ़ घंटा से ओकर इंतजार कर रहला हल । काहे ऊ ओकन्हीं के प्रत्याशा बिलकुल नयँ कइलकइ, आउ न ओकन्हीं के बारे सोचवो कइलकइ, जबकि ओकरा हीं आझ दोहरा समाचार पहुँचा देवल गेले हल, कि ओकन्हीं निकल चुकला ह, रस्ता में हका, आउ कभी भी पहुँच सकऽ हका ? ई पूरे डेढ़ घंटा ओकन्हीं दुन्नु नस्तास्या के सवाल पर सवाल करते रहला, जे ओकन्हीं के सामने अभियो खड़ी हलइ आउ सब कुछ ओकन्हीं के विस्तार से बता चुकले हल । ओकन्हीं बहुत जादे डर गेला हल, जब सुनलका, कि ऊ बेमार हालत में "आझ भाग गेले हल", आउ जइसन कि बयान से साफ हलइ, कि पक्का सरसामी हालत में हलइ ! "हे भगमान, ओकरा की हो गेले ह !" दुन्नु रो रहला हल, दुन्नु ई डेढ़ घंटा के इंतजार के घड़ी बड़ी कष्टी से गुजरलका ।
खुशी आउ हर्षावेग के चीख रस्कोलनिकोव के आगमन के स्वागत कइलकइ । दुन्नु ओकरा तरफ झपटके अइला । लेकिन ऊ मरल नियन खड़ी रहलइ; असह्य आकस्मिक संवेदना ओकरा पर वज्र नियन आघात कइलकइ । आउ ओकर बाँह ओकन्हीं के आलिंगन करे खातिर उठ नयँ पइलइ - नयँ सकलइ । माय आउ बहिन आलिंगन में ओकरा जकड़ लेते गेला, ओकरा चूम लेते गेला, हँसला, कनला ... ऊ अपन डेग बढ़इलकइ, लड़खड़इलइ आउ मूर्छित होके फर्श पर गिर पड़लइ ।
आतंक, भयपूर्ण चिल्लाहट, कराह ... रज़ुमिख़िन, जे चौखट पर खड़ी हलइ, कमरा में तेजी से आगू अइलइ, रोगी के अपन मजबूत बाँह में धर लेलकइ, आउ क्षण भर में सोफा पर पाड़ देलकइ ।
"कोय बात नयँ हइ, कोय बात नयँ हइ !" ऊ माय आउ बहिन के चिल्लाके बोललइ, "ई खाली मूर्छा हइ, कोय खास बात नयँ हइ ! अभिये डाक्टर बतइलका, कि ओकर हालत अब बहुत बेहतर हइ, कि ऊ बिलकुल ठीक ! पानी ! अइकी अभिये ऊ होश में आ जइता, आ अइकी ऊ होश में आइयो गेला ! ..."
आउ दुनेच्का के हथवा के अइसे पकड़के, कि लगभग ओकर हाथ लगभग ऐंठिए देलकइ, ओकरा झुका देलकइ, ई देखावे लगी, कि 'ऊ होश में आ चुकले ह' । माय आउ बहिन रज़ुमिख़िन तरफ भगवत्कृपा नियन, भावपूर्ण आवेश आउ कृतज्ञता से देखलका; ओकन्हीं के नस्तास्या से पहिलहीं मालूम हो गेले हल, कि बेमारी के पूरा अवधि में ऊ ओकन्हीं के रोद्या खातिर कइसन भूमिका अदा कइलके हल, ई 'दक्ष नौजवान', जे नाम से ऊ साँझ के दुन्या के साथ अपन अंतरंग बातचीत के दौरान खुद पुलख़ेरिया अलिक्सान्द्रोव्ना रस्कोलनिकोवा ओकरा बारे चर्चा कइलका हल ।
Posted by नारायण प्रसाद at 10:15 PM
Labels: अनूदित साहित्य, उपन्यास
No comments:
Subscribe to: Post Comments (Atom)